Malapetaka di Argentina: Angkara industri hutang, korupsi dan kudeta

Kadar pertumbuhan yang memberangsangkan ini membolehkan Argentina menjadi dalam kalangan 10 negara terkaya di dunia pada masa itu.

Bahkan, Argentina adalah lebih kaya dari segi pendapatan berbanding Perancis, Itali dan juga Jerman. Pada masa itu, Argentina mempunyai pendapatan per kapita 50 peratus lebih besar daripada Itali, dan hampir dua kali ganda daripada Jepun. [1]

Antara industri yang menyumbang kepada pendapatannya ialah pertanian, khususnya sektor daging lembu, gandum dan hasil-hasil ladang yang lain yang dijalankan oleh tenaga kerja yang berpendidikan. Kebanyakan eksportnya adalah ke Amerika Syarikat dan Eropah.

Malangnya, kebergantungan kepada pasaran Amerika dan Eropah mengakibatkan ekonomi Argentina merosot teruk apabila Amerika dan Eropah dilanda krisis ekonomi ‘The Great Depression’ antara tahun 1929 sehingga 1939. Eksport Argentina telah menjunam dan akibatnya sumber pendapatan kerajaan dalam bentuk cukai eksport dan import juga menjunam.

Keadaan ekonomi yang teruk seterusnya telah mengakibatkan krisis politik yang serius di Argentina sehingga bermulalah satu era baru di negara tersebut di mana pihak tentera telah campur tangan dengan aktif dalam pentadbiran negara.

Ianya dimulai dengan rampasan kuasa oleh General José Félix Uriburu yang menggulingkan presiden Hipólito Yrigoyen pada 6 September 1930.

Seterusnya, akibat daripada keadaan ekonomi yang sentiasa tidak stabil, telah berlaku lima lagi rampasan kuasa oleh tentera iaitu pada tahun 1943, 1955, 1962, 1966 and 1976.

Pada tahun 1950-an, Argentina telah ditadbir oleh Presiden Juan Peron, pemimpin populis yang mendapat sokongan daripada golongan miskin dan pekerja. Mereka mendapat banyak manfaat dan kesatuan pekerja juga sangat berpengaruh.

Ekonomi berkembang pada kadar 6 peratus setahun. Namun, sistem perbankan yang diamalkan di Argentina juga mula menunjukkan kesan negatif yang semakin teruk. Inflasi melambung naik menjadi 40 peratus dan rakyat merana.

Di peringkat dunia, sistem kewangan riba yang diamalkan di merata tempat membolehkan aktiviti spekulasi dalam pelbagai sektor termasuk komoditi makanan. Oleh itu, adakalanya harga naik mendadak dan adakalanya ia turun dengan cepat juga.

Di hujung pentadbiran Peron, harga komoditi telah jatuh teruk dan akibatnya sektor pertanian Argentina juga terkesan teruk. Di samping itu, polisi Peron memiliknegarakan industri kereta api dan beberapa aset lain yang sebelum itu dimiliki oleh British menimbulkan kemarahan ahli-ahli perniagaan. Akibatnya, kadar pelaburan di Argentina juga merosot.

Golongan pekerja sengsara dan melancarkan mogok umum. Pada tahun 1955, tentera Argentina mengambil alih kuasa dan Peron dibuang negara.

Pemimpin yang mengambil alih kuasa tidak faham bahawa dalam sistem ekonomi yang berpaksikan kepada sistem di mana institusi perbankan berkembang pesat dan hutang meningkat dengan cepat, masalah ekonomi seperti inflasi dan hutang kerajaan yang meningkat mustahil diselesaikan. Ekonomi juga menjadi tidak stabil.

Sebagai contoh, selepas Peron dijatuhkan, purata kadar gaji telah naik 400 peratus tetapi kos makanan telah meningkat 750 peratus.[2] Oleh itu, tidak hairanlah ekonomi Argentina terus tidak stabil sama ada di bawah kerajaan tentera atau kerajaan demokratik.

Pada tahun 1978, Argentina telah memenangi buat pertama kalinya pertandingan bola sepak Piala Dunia dan rakyatnya sangat gembira dan berbangga.

Namun, rakyat Argentina tidak sedar bahawa semenjak awal tahun 1976, masalah inflasi negara mereka telah bertambah teruk dan telah meningkat ke tahap 600 peratus. Mereka juga gagal menyedari bahawa hutang luar negara Argentina juga sedang meningkat dengan cepat.

Akibatnya, kos kehidupan meningkat sementara kerajaan pula tidak berkemampuan untuk membantu rakyat. Kemelut ekonomi pada masa ini mengakibatkan pihak tentera merampas kuasa sekali lagi.

Namun, pemerintah tentera juga tidak mampu menyelesaikan masalah rakyat. Rakyat yang tidak berpuas hati dengan keadaan tersebut telah memprotes.

Malangnya, kerajaan tentera telah bertindak ganas terhadap pengkritik yang kebanyakannya adalah dari kalangan yang berhaluan kiri. Ramai pemimpin dari kalangan ini telah dibunuh oleh pemerintah tentera dengan kejam. Fasa ini dikenali sebagai ‘Perang Kotor’ atau ‘Dirty War’.

Dianggarkan 30,000 rakyat Argentina telah ‘hilang’ tanpa diketahui sebab dan nasib mereka. Tetapi ada laporan mengatakan bahawa ramai yang telah menjadi mangsa ‘penerbangan maut’ di mana mereka telah dibawa naik dalam kapal terbang dan kemudian dibunuh dengan cara dibuang ke lautan Atlantik.

Namun, walaupun kerajaan Argentina diketahui melakukan begitu banyak keganasan dan kezaliman terhadap rakyatnya, bank-bank antarabangsa terus memberi pinjaman kepada kerajaan Argentina.

Bahkan, ada yang berpendapat bahawa dana kewangan hutang yang banyak itulah yang telah membantu mengekalkan kuasa pemerintahan tentera yang zalim itu dengan sokongan kerajaan Amerika.[3] Sementara itu, rakyat semakin tidak berpuas hati dengan keadaan ekonomi yang semakin meruncing.

Untuk mengalihkan perhatian rakyat yang sedang marah, pada tahun 1982, pemerintah tentera di bawah pimpinan General Galtieri melancarkan serangan ke atas Kepulauan Falkland, iaitu sebuah tanah jajahan British yang didakwa dimiliki oleh Argentina dan dipanggil Malvinas oleh mereka.

Britain kemudiannya telah menyerang balas dan tentera Argentina telah ditewaskan dengan mudah. Semenjak itu, pengaruh tentera menjadi lemah dan tiada lagi campur tangan dalam politik negara dan era demokrasi kembali hidup di Argentina.

Pada tahun 1983, Raul Alfonsin telah dilantik menjadi Presiden. Namun sistem ekonomi yang berpaksikan kepada industri hutang terus berkembang dan akibatnya rakyat terus sengsara. Di bawah Presiden Raul Alfonsín, pendapatan kerajaan tidak meningkat. Oleh itu, kerajaan terpaksa berhutang untuk memastikan gaji penjawat awam dapat dinaikkan.

Argentina sekali lagi menjuarai pertandingan bola sepak Piala Dunia pada tahun 1986 dan bintang bola sepak Diego Maradona menjadi kebanggaan semua rakyat Argentina. Keadaan ini membuatkan mereka leka daripada masalah ekonomi yang terus meruncing.

Pada tahun 1989, inflasi telah mencapai kadar 5,000 peratus. Keadaan sosial menjadi gawat dengan tunjuk perasaan berlaku di sana sini. Banyak pasar raya yang diserbu oleh perusuh yang lapar akibat kemiskinan hidup.

Presiden Carlos Menem mengambil alih kuasa pada tahun 1989 dan yakin dapat mengatasi masalah ekonomi negara dengan melaksanakan polisi neo-liberal. Beliau telah menggalakkan kemasukan pelaburan asing, menurunkan tarif import, dan menswastakan syarikat milik kerajaan yang tidak efisien.

Pada masa itu, kadar inflasi telah jatuh kepada digit tunggal dan Argentina telah dinobatkan sebagai negara contoh dari segi pengamal pasaran bebas oleh Tabung Kewangan Antarabangsa (IMF) dan juga institusi-institusi kewangan yang lain.

Hal ini tidak menghairankan kerana kerajaan Argentina juga pada masa ini sudah sangat banyak berhutang daripada institusi kewangan dari luar negara yang kebanyakannya adalah dari Amerika Syarikat.

Tetapi, akibat daripada keadaan hutang serta kadar inflasi yang tinggi, kerajaan Argentina telah memutuskan untuk menambatkan mata wang Peso Argentina kepada Dolar Amerika Syarikat. Ini bertujuan untuk mengurangkan inflasi dan memastikan import menjadi lebih murah melalui kenaikan mata wang Peso Argentina.

Namun, walaupun kenaikan nilai Peso diperlukan, langkah menambatkannya kepada Dolar AS adalah satu kesilapan kerana apa yang telah berlaku ialah keadaan terlebih nilai (overvaluation) mata wang Peso berbanding matawang asing yang lain.

Akibatnya, harga produk Argentina menjadi mahal berbanding dari negara lain di pasaan antarabangsa dan memberikan kesan yang buruk kepada eksport Argentina.

Pada akhir 1990-an, Argentina telah menghadapai keadaan kemelesetan ekonomi yang serius dengan kadar pengangguran yang hampir 15 peratus. Kutipan cukai oleh kerajaan menurun akibat dari keadaan ini.

Di samping itu, Argentina juga menghadapi masalah lain seperti rasuah dan ini telah menyebabkan peningkatan dalam perbelanjaan kerajaan dan oleh itu peningkatan dalam hutang kerajaan.[4]

Yang anehnya, pada masa ini pihak IMF masih merasakan bahawa polisi Argentina berhutang dengan banyak kepada institusi kewangan antarabangsa adalah bukannya sesuatu yang membahayakan masa depan negara tersebut.[5]

Namun, apabila ekonomi dunia pada akhir 1990-an juga mengalami kemelesetan, ia telah memberi kesan yang amat buruk kepada ekonomi Argentina yang sudah pun dalam keadaan yang tenat. Akibatnya pada tahun 1998, ekonomi Argentina telah mengecut sebanyak kira-kira 28 peratus. [6]

Keadaan ekonomi Argentina yang terus merosot dan hutang luar yang sangat tinggi menakutkan pelabur-pelabur yang bimbang akan kemampuan kerajaan Argentina membayar balik hutangnya. Rasuah juga menjadi bertambah teruk dan Carlos Menem sendiri mempunyai reputasi sebagai pemimpin yang korup.

Pentadbiran Menem berakhir pada tahun 1999 semasa keadaan ekonomi Argentina cukup tenat. Tambahan pula ia juga terkesan akibat dari krisis kewangan di Asia Timur pada tahun 1997 dan krisis kewangan Rusia pada tahun 1998. Pemilik modal telah tergesa-gesa keluar dari Argentina dengan menjual mata wang Peso dan menukarnya kepada Dolar Amerika.

Namun, pihak berkuasa Argentina mahu melindungi rezab Dolarnya dan pada penghujung tahun 2001 telah membekukan pengeluaran Dolar Amerika dari bank.

Polisi yang terkenal dengan nama ‘Corralito’ ini membuat rakyat marah dan rusuhan teruk telah berlaku yang mengakibatkan puluhan nyawa terkorban.

Polisi menambat mata wang kepada Dolar yang Menem gunakan untuk menjinakkan inflasi akhirnya tidak lagi dapat dipertahankan. Pihak berkuasa Argentina membuat keputusan menurunkan nilai Peso.

Selepas itu, ianya dibiarkan bergerak bebas dan akibatnya nilai Peso terus menjunam. Susulan dari itu, kos barangan import menjadi mahal dan inflasi melonjak naik dan membuat lebih ramai rakyat menderita.

Pada tahun 2001, Argentina telah mengalami situasi ‘default’ yakni tidak dapat membayar hutangnya kepada pemiutang antarabangsa pada masa dan dalam jumlah yang dijanjikan. Ini adalah satu tamparan hebat kepada imej negara Argentina.

Namun, satu aspek yang tidak disedari oleh ramai pihak ialah hutang Argentina yang tidak dapat dibayar oleh kerajaannya telah dibeli oleh sebuah syarikat tabung kewangan (Hedge Fund) pada harga yang murah daripada pemiutang asal Argentina dengan diskaun yang banyak.

Syarikat yang bernama NML itu adalah anak syarikat kepada sebuah kewangan Amerika bernama Elliott Management. Apabila Argentina cuba untuk mencapai persefahaman untuk menyelesaikan masalah hutangnya dengan semua pemiutang, kebanyakan daripada mereka telah bersetuju untuk dibayar pada jumlah yang dikurangkan dari jumlah hutang asal.

Namun, NML dan beberapa pemiutang lain telah tidak bersetuju (istilah yang digunakan ialah ‘hold out’) dan sebaliknya menyaman kerajaan Argentina untuk mendapat bayaran penuh di sebuah mahkamah di New York, tempat asal di mana institusi- institusi kewangan yang terlibat telah mengadakan perjanjian asal untuk memberi pinjaman kepada Argentina .

Kerajaan Argentina pada masa itu telah bersetuju untuk membayar kumpulan pemiutang yang telah bersetuju dengan terma persetujuan baru di mana Argentina akan membayar balik hanya sebahagian dari jumlah hutang asal dan tidak kepada NML dan beberapa pemiutang lain yang telah tidak menerima terma baru.

Namun, mahkamah di New York yang membicarakan saman dari NML telah membuat keputusan yang berpihak kepada NML dan oleh itu telah menyekat Argentina daripada melaksanakan perjanjian yang mengandungi terma baru dengan kumpulan pemiutang yang sanggup menerima sebahagian saja daripada hutang asal Argentina. [7]

Akibat dari kegagalan melaksanakan persetujuan baru dengan pemiutangnya, Argentina telah dipinggirkan daripada pasaran kewangan dunia. Ekonomi Argentina terus merosot di mana kadar penganggurannya telah meningkat melebihi 20 peratus.

Di samping itu, masalah kebuluran dan kelaparan dan kekurangan zat makanan berleluasa walaupun sebenarnya negara berkenaan mempunyai ladang gandum dan soya yang banyak.

Rusuhan dan rompakan yang merebak ke ibu kota Argentina yang sedang mengalami krisis politik telah memaksa Fernando de la Rua, meletakkan jawatan. Krisis politik Argentina pada waktu itu begitu teruk sehinggakan jawatan presiden telah disandang lima individu dalam masa dua minggu.[8]

Penguncupan ekonomi Argentina sehingga sebanyak 20 peratus telah menyebabkan ribuan anak muda berhijrah ke Eropah untuk mencari rezeki.

Kerajaan juga telah gagal menjelaskan hutang sebanyak lebih daripada $100 bilion yang merupakan kes kegagalan membayar hutang (default) yang paling besar di dunia pada masa itu.[9]

Rakyat yang lapar merasa bingung kerana banyak ladang mengeluarkan bijirin makanan. Namun, kebanyakan daripada bijirin tersebut dieksport keluar oleh pengusaha. Pada tahun 2008, kerajaan menaikkan cukai eskport ke atas keluaran pertanian dari 35% menjadi 44%.

Tujuan langkah itu adalah untuk menambahkan sumber kewangan kerajaan dan juga untuk mendapat sokongan rakyat miskin yang menderita. Ini membuat pengusaha pertanian berang kerana polisi tersebut memberi kesan negatif kepada perniagaan mereka.

Tambahan pula, ramai dari pengusaha ini yang berhutang dengan industri perbankan dan perlu membayar balik hutang tersebut melalui pendapatan yang diperolehi daripada eksport ke luar negara.

Pada tahun 2012, pemiutang NML yang telah membeli hutang Argentina daripada pemiutang asal pada harga yang murah pada tahun 2001 dan kemudiannya berdegil tidak mahu menerima terma baru dalam persetujuan untuk menyelesaikan hutang Argentina telah melaksanakan satu langkah yang sangat radikal untuk memaksa Argentina menyelesaikan hutangnya.

NML mendapat maklumat bahawa kapal tentera laut Argentina bernama ‘ARA Libertad’ yang mempunyai 325 kelasi sedang berlabuh di Port Tema di Ghana. Pada 1 Oktober 2012, ia telah mendapat satu perintah dari sebuah mahkamah di Ghana untuk menyekat kapal tersebut dari belayar keluar selagi Argentina tidak menjelaskan hutangnya kepada NML.

Kapal tersebut yang sepatutnya belayar pada 4 Oktober 2012 oleh itu telah disekat oleh tentera Ghana. Walaupun selepas beberapa bulan sebuah Tribunal PBB akhirnya membuat keputusan membenarkan kapal itu dipulangkan kepada Argentina, namun bukan sahaja maruah Argentina telah dijatuhkan bahkan kos tambahan terpaksa ditanggung dari aspek perundangan serta untuk membawa balik kelasi kapal ke Argentina.

Menurut laporan, susulan dari kejadian itu, Presiden Cristina Kirchner tidak lagi berani menggunakan kapal terbang rasmi Presiden keranan bimbang NML atau pemiutang lain akan juga berusaha untuk merampas kapal terbang tersebut.

Bahkan, beliau terpaksa menyewa kapal terbang swasta pada kos yang 20% lebih tinggi berbanding menggunakan kapal terbang rasmi kerajaan untuk terbang ke luar negara.[10]

Ekonomi negara Argentina masih tenat sehingga ke hari ini. Kerajaan Argentina di bawah Presiden Cristina Kirchner yang mentadbir dari tahun 2007 sehingga 2015 gemar menipu dan tidak mengakui kesahihan data-data ekonomi yang menunjukkan prestasi ekonomi negara yang teruk.

Beliau juga mempunyai reputasi sebagai pemimpin yang korup dan oleh itu tidak hairanlah kerajaan beliau tidak berjaya menyelesaikan masalah.

Di samping itu, beliau juga melaksanakan polisi yang membuat keadaan lebih teruk seperti polisi kawalan modal, menggunakan rezab mata wang asing untuk perbelanjaan kerajaan, dan menggunakan bank pusat untuk mengeluarkan matawang dengan banyak untuk membiayai perbelanjaan kerajaan.

Kegagalan beliau dalam mengurus ekonomi Argentina dengan baik menjadi lebih jelas apabila harga komoditi di pasaran dunia jatuh dan eksport Argentina terjejas teruk.[11]

Polisi kerajaan di bawah Presiden Mauricia Macri yang memerintah semenjak tahun 2015 ialah menghormati mekanisme pasaran dan tidak menipu dari segi maklumat ekonomi.

Beliau memberhentikan polisi kawalan mata wang dan menghapuskan subsidi elektrik, air, gas dan pengangkutan. Kesan dari polisi tersebut adalah kenaikan kos kehidupan.

Tetapi pada bulan Februari 2016, Macri telah memenuhi janjinya untuk memperbaiki hubungan Argentina dengan institusi kewangan antarabangsa dan telah mengadakan persetujuan dengan pemiutang-pemiutang yang lepas.

Tujuan beliau memilih pendekatan ini ialah untuk memudahkan beliau memperolehi lebih banyak dana hutang daripada pasaran kewangan antarabangsa pada masa hadapan.

Menurut satu laporan, persetujuan tersebut telah mengakibatkan beberapa pemiutang lama mendapat untung besar. Sebagi contoh, NML Capital mendapat separuh daripada jumlah yang dipersetujui iaitu $2.28 billion.

Ini adalah satu jumlah yang sangat besar berbanding dengan pelaburan asalnya dalam membeli hutang Argentina pada harga hanya $177 juta. Dalam erti kata lain kadar pulangan kepada NML capital ialah 1,180 peratus.[12]

Sementara itu, pada bulan Jun 2016, harga barangan meningkat 4.2% dalam masa satu bulan sahaja. Ini bermakna inflasi semakin teruk di Argentina. Dalam erti kata yang lain, keadaan ekonomi Argentina dalam jangka panjang tetap malap.

Tetapi kerajaan Argentina merasakan bahawa mereka akan dapat mengatasi masalah akan datang dengan menggunakan dana hutang yang sekarang lebih mudah diperolehi berbanding dahulu.

Jelas bahawa Argentina masih tidak serik dengan bahaya hutang daripada sumber asing, walaupun rakyat Argentina telah hidup dalam keadaan sengsara selama puluhan tahun sebelum ini akibat ketidakupayaan membayar hutang daripada sumber asing.

Oleh itu, jelas juga kepada kita semua bahawa amalan berhutang ini adalah seolah-olah seperti masalah ketagihan dadah. Walaupun diketahui akan mudaratnya, namun keinginan memperolehinya amat kuat dan boleh mengatasi kebimbangan tentang mudarat yang akan dihadapi dalam jangka panjang.

Apakah pengajaran utama yang dapat dirumuskan dari kisah Argentina?

Pertama ialah jika sistem ekonomi dan kewangan adalah bersandarkan kepada sistem Riba dan industri hutang, maka ekonomi negara lambat laun akan bertambah teruk dan rakyat akan sengsara walaupun negara mempunyai banyak hasil mahsul.

Kedua, rampasan kuasa oleh tentera atau apa-apa langkah yang tidak demokratik bukan sahaja tidak akan menyelesaikan masalah, bahkan akan membuka ruang kepada kezaliman yang membuat rakyat lebih sengsara.

Ketiga, pemimpin yang tidak bercakap benar atau suka menipu dan beramal dengan rasuah akan membuat keadaan bertambah teruk.

Akhir sekali, jika negara berjaya dalam arena sukan, rakyat mungkin akan disibukkan dengan isu sukan, dan lebih senang menjadi mangsa manipulasi pemimpin yang korup.

Prof. Dr. Mohd Nazari IsmailKetua Biro Penyelidikan IKRAM

[8] Kelima-lima mereka adalah Fernando de la Rua, Ramon Puerta, Adolfo Rodriguez Saa, Eduardo Camaño, dan Eduardo Duhalde.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tokoh Tahfiz meninggal dunia

Bekas Pengetua Maahad Tahfiz As-Sa’idiyyah, salah sebuah sekolah rangkaian IKRAM MUSLEH sejak tahun 2000 ini pernah menerima anugerah sebagai Tokoh Hafiz Kebangsaan 2012 dan Tokoh Maal Hijrah 1435H Negeri Sembilan pada 2013.

Almarhum dilahirkan pada 31 Mei 1948 dalam keluarga ulama tersohor Sheikh Hj Mohd Said yang merupakan datuk almarhum. Bapa beliau, Sheikh Hj Ahmad ialah Mufti dan Yang DiPertua Jabatan Agama Islam Negeri Sembilan yang pertama. Abang beliau Sheikh Hj Murtadza juga ialah mantan Mufti Kerajaan Negeri Sembilan.

Almarhum mendapat pendidikan awal daripada ayahanda bonda beliau sebelum belajar di Sekolah Kebangsaan Rasah serta pendidikan menengah di Sekolah Arab Al-Attas, Johor Bahru dan Sekolah Arab Al-Mashor, Pulau Pinang.

Pada tahun 1966, almarhum merupakan kumpulan pertama pelajar tahfiz seramai lapan orang di Maahad Tahfiz Al-Quran Wal-Qiraat, Masjid Negara, yang kini dikenali sebagai Darul Quran JAKIM.

Beliau memperolehi ijazah dalam bidang Syariah dan al-Quran daripada Universiti Al-Azhar di Mesir sebelum memperolehi Sijil Perguruan daripada Maktab Perguruan Islam pada tahun 1981.

Beliau telah berkhidmat dengan pelbagai institusi kerajaan dan swasta sejak tamat pengajian, antaranya sebagai guru di Sekolah Menengah Sains Selangor, Penolong Pendaftar di Universiti Islam Antarabangsa Malaysia (UIAM), guru dan penyelaras Unit Tilawah Al-Quran UIAM dan pensyarah tahfiz di Institut Tahfiz Al Quran Sultan Haji Hassanal Bolkiah di Brunei Darussalam.

Setelah tamat kontrak di Brunei, almarhum pulang ke Seremban dan menjadi pengasas bersama menubuhkan Maahad Tahfiz As-Sa’idiyyah pada tahun 2000 sekaligus menjadi Mudir (Pengetua) yang pertama.

Almarhum juga terpilih sebagai Jawatankuasa Pentashih al-Quran JAKIM dan turut menerbitkan beberapa buah buku serta puluhan kertas kerja yang dibentangkan dalam pelbagai seminar, antaranya buku Pembudayaan al-Quran Di Usia Emas dan Peranan Guru J-QAF Dalam Membentuk Generasi Budaya Membaca al-Quran di Malaysia.

Sebagai pakar bidang al-Quran dan Tahfiz, almarhum banyak memberikan sumbangan di seluruh negara sehingga dilantik menjadi hakim pertandingan tahfiz peringkat kebangsaan dan antarabangsa.

Jenazah almarhum telah disolatkan di Masjid At-Taqwa, Kampung Paroi dan selamat disemadikan di Makam Tuan Haji Said, Seremban.

Pertubuhan IKRAM Malaysia mengucapkan takziah kepada semua ahli keluarga Dr Parid atas pemergian almarhum.

Dengan sumbangan dan jasa serta kegigihan almarhum Ustaz Hj Mohamad Muhsin dalam membina generasi huffaz masa depan hingga ke akhir hayat, semoga roh almarhum dicucuri rahmat dan digolongkan dalam kalangan amilin dan solihin di syurga, insya-Allah.

Foto: Almarhum (kanan) ketika menerima anugerah Tokoh Hafiz Kebangsaan oleh Ketua Pengarah JAKIM, Datuk Othman Mustapha dalam Multaqa Huffaz Kebangsaan 2012 pada 17 Februari 2012 di Institut Latihan Islam Malaysia (ILIM), Bandar Baru Bangi.


Tarbiah Ramadan Dalam Menangani Cabaran Umat

Ramadan mengajar kita mendisiplinkan diri. Ramadan adalah antara bulan-bulan contoh bagaimana seseorang itu sepatutnya mendisplinkan diri, iaitu mentarbiah diri agar kita seakan-akan lahir seperti manusia yang baru daripada acuan Ramadan ini.

Sebab itulah ulama-ulama Mesir sebagai contoh, Syeikh Dr Yusuf al-Qaradawi berkata dalam ucapannya:

Jadikan diri kamu itu orang yang dibentuk sebagaimana Allah SWT kehendaki. Bukan golongan yang semasa Ramadan sahaja aktif, selain daripada bulan Ramadan diri mereka jadi seperti biasa.

Akan tetapi, yang lebih tepatnya lagi berdasarkan tuntutan Ramadan itu adalah:

Hendaklah kamu menjadikan diri kamu golongan muttaqin (orang-orang bertakwa) sepanjang hidup sebagaimana firman Allah SWT dalam ayat 197 Surah al-Baqarah:

“… Berbekallah, dan sesungguhnya sebaik-baik bekalan itu adalah takwa…”

Inilah antara bulan yang mana umat Islam membuat persiapan menghadap Allah SWT. Jadi, kita diperintahkan menyiapkan diri kita dengan sebaik-baik persiapan iaitu takwa. Begitu juga sebagaimana yang diperkatakan Saidina Umar bin al Khattab RA:

ليس بيننا وبين الله نسب إلا التقوى

“Tiada hubungan antara kita dengan Allah melainkan dengan takwa.”

Oleh sebab itu kita perlu mempersiapkan diri kita dengan takwa sebagaimana dalam al-Quran juga menyebutkan:

Supaya kamu menjadi golongan yang muttaqin, dan itulah yang penting.

Istilah takwa daripada sudut pandangan ulama bermaksud sentiasa menyelamat atau menyisihkan dirinya daripada apa yang dilarang oleh Allah SWT.

Sebagai contoh lain, ia sentiasa memelihara dan menyelamatkan dirinya daripada duri-duri jalanan atau daripada bahaya-bahaya kehidupan. Dan inilah bahaya yang boleh melempar manusia itu ke dalam neraka.

Jadi, yang perlu kita sebagai hamba-Nya lakukan, buat suruhan dan jauhkan daripada tegahan dan larangan-Nya supaya dengan demikian, kita boleh menjamin kedudukan kita, termasuk dalam golongan-golongan yang bertakwa, hingga akhirnya kita boleh menjadi golongan yang memperolehi balasan syurga-Nya.

Umat Islam perlulah beramal sebagaimana diperintahkan pada bulan Ramadan. Mereka perlu aktif dengan amal-amal soleh. Selain daripada puasa itu sendiri, diteruskan dengan tilawah atau tadarus al-Quran, qiamullail, zikir, sedekah, pengorbanannya atau yang lain-lainnya.

Ia sentiasa menghalang dirinya daripada nafsunya, menghalang dirinya daripada perkara yang membatalkan puasanya serta sentiasa memelihara dirinya daripada seluruh perkara yang membahayakan masa depannya di sisi Allah SWT.

Jadi, inilah perkara yang Allah berikan contoh untuk seseorang itu memperkuatkan dirinya, menjadikan mereka mempunyai bekalan untuk berhadapan dengan Allah SWT.

Sebenarnya tarbiah Ramadan ini, umat Islam perlukannya sepanjang zaman, sepanjang masa, namun adakah mereka apabila disebutkan tarbiah ini, merasakan terlambat daripada apa yang sepatutnya dilakukan oleh umat Islam?

Dewasa ini, umat Islam berhadapan dengan cabaran yang amat dahsyat. Boleh jadi,  amal-amal yang ada ketika ini tidak mencukupi untuk menangani cabaran tersebut.

Kesimpulannya, situasi yang sedang dihadapi umat Islam masa kini, iaitu perkara tersebut boleh ditangkis sebagaimana istilah yang digunakan  ‘صفقة القرن’ atau ‘deal of the century’ iaitu sesuatu usaha-usaha besar yang nak dipaksakan oleh Amerika, kuasa dunia terhadap umat Islam.

Sepatutnya perkara ini boleh ditangkis oleh mereka sekiranya umat Islam itu berada dalam keadaan yang kuat dan kekuatan umat Islam itu akan kuat apabila telah terbina dengan sebaik-baiknya dan memiliki persiapan yang secukupnya.

Soalnya, umat Islam berdepan dengan cabaran ini dan masih berada dalam persimpangan perjalanan hidup ini. Umat Islam masih lemah, bergaduh sesama sendiri, sering berpecah-pecah, berdepan dengan pelbagai masalah kehidupan dan pelbagai ancaman dalam perjalanan sejarahnya.

Sedangkan cabaran ini sudah mula timbul. Jika sebelum ini sebagai contohnya, Deklarasi Balfour diisytiharkan, umat Islam dalam keadaan lemah dan tidak mampu menangani perkara ini.

Segala ini dimajukan oleh Amerika didokong oleh Eropah dan ia memaksakan dunia Arab untuk menyokongnya. Begitu juga negara-negara kuasa dunia yang lain seperti Perancis, Britain dan juga China kerana yang menjadi korbannya adalah umat Islam.

Jadi, jika umat Islam telah mempunyai persiapan yang cukup tentunya ia mampu ditangani. Sesungguhnya, keadaan ini masih jauh. Usaha-usaha umat Islam untuk memperbaiki diri adalah perlu dan wajar. Umat Islam juga perlu sering diingatkan tentang Ramadan, akhlak-akhlak yang diunjurkan oleh Ramadan.

Adakah usaha-usaha itu sudah cukup kuat bagi mendepani cabaran yang dihadapi oleh umat Islam kini? Walaupun sebenarnya kita tiada pilihan kerana kita lahir dalam situasi begini. Mahu atau tidak, umat Islam perlulah berusaha dan serahkan kepada Allah SWT selebihnya, kerana Dia yang menentukan segalanya.

Usaha dan cabaran yang dihadapi umat Islam amat besar, walaupun persiapan Ramadan dalam keadaan yang paling sempurna, ia boleh mengangkat seseorang itu ke satu tahap, namun untuk menangani cabaran tersebut ia memerlukan usaha daripada negara Islam ini, usaha daripada umat keseluruhannya dalam bentuk yang bersatu.

Negara Islam cuba dilemahkan, umat Islam cuba dipecahkan, peribadi seorang Islam itu cuba dirosakkan. Jadi, bagaimana untuk kita mendepani cabaran tersebut jika ketiga-tiga komponen ini tidak diselamatkan?

Itulah situasi yang umat Islam berada di dalamnya pada masa kini. Mahu atau tidak, kita terpaksa melalui laluan tersebut. Peribadi seorang Islam itu perlu diperbaiki dan disempurnakan, negara umat Islam ini perlu dibangunkan dan umat Islam itu sendiri perlu disatukan kerana itu adalah laluannya.

Supaya dengan demikian, umat Islam boleh berhadapan dengan cabaran-cabaran yang akan timbul. Ia bukan mudah dan amat sukar, ia memerlukan keazaman yang tinggi, kesabaran yang panjang serta kerja-kerja keras yang berterusan.

Perkara-perkara itu perlu dipersiapkan bagi membolehkan umat Islam mencapai apa yang diinginkan dan waktu itu, umat Islam boleh hidup melayari bahtera Ramadan dalam suasana tenang tanpa ancaman dan boleh melaksanakan kegiatan-kegiatan amal soleh sebagaimana yang diperintahkan.

Umat Islam perlulah menampakkan kepekaan mereka terhadap isu yang dihadapi umat Islam di tanah air dan di dunia serta perlulah peduli dengan nasib yang dihadapi mereka.

Kita jangan lupa tetapi perlu terus-menerus menghayati isu umat Islam sepanjang hidup ini serta menyedari bahawa agenda musuh umat Islam sentiasa berjalan. Kepedulian terhadap isu-isu dan tragedi-tragedi yang berlaku terhadap umat perlu diangkat.

Pada bulan Ramadan ini, umat Islam perlu menjadikannya sebagai langkah untuk kita memperkuatkan diri, hubungan dengan Allah SWT, mempereratkan hubungan dengan jiran tetangga, masyarakat di dalam dan luar negara. Supaya akhirnya, kita akan nampak jalan keluar kebangkitan umat pada masa hadapan.

Teruskan terokai jalan keluar dan tidak putus asa kerana apa yang membunuh usaha perjuangan umat ini yang pertamanya ialah sikap putus asa. Bagaimanapun keadaannya, umat Islam perlu berhadapan cabaran tersebut dan jangan sesekali berputus asa, seharusnya mempertingkatkan keazaman, usaha dan meyakini bahawa jalan keluar itu pasti ada.

“Kamu didatangi Ramadan, ia merupakan bulan barakah…” (HR Nasa’i dan Ahmad)

Allah SWT akan melindungi hamba-Nya yang berpuasa Ramadan. Dia akan menurunkan rahmah, menggugurkan dosa-dosa hamba-Nya yang berpuasa, dan Dia akan memperkenankan doa-doa hamba-Nya yang meminta. Selain itu, Allah akan melihat persaingan hamba-Nya pada bulan ini dan Dia akan berbangga dengan hamba-Nya melalui pandangan malaikat-Nya.

Jadi, kita perlu ingat bahawa bulan Ramadan ini bulan barakah, bulan yang penuh kebaikan dan sebab itulah kita hendaklah mengambil kesempatan untuk meningkatkan kedudukan diri kita, mempertingkatkan bekalan-bekalan yang akan kita bawa untuk dipersembahkan kepada Allah SWT pada akhirat kelak.

Pahala puasa adalah berbeza dengan pahala yang lain-lainnya kerana yang betul-betul tahu seseorang itu berpuasa atau tidak hanyalah Allah. Kita menahan diri, tidak melakukan perkara-perkara yang dilarang yang akan membatalkan puasa, dan hanya Allah sahaja yang tahu.

Sebagai contoh, siapa yang tahu kalau kita tidak makan? Kalau seseorang itu masuk bilik atau masuk dapur, tiada yang tahu ia makan, orang lain tidak nampak. Tetapi Allah tahu. Jadi, kita lakukan semua ini kerana Allah SWT.

كل عمل ابن آدم له إلا الصوم فإنه لي وأنا أجزي به

“Allah berfirman, ‘Semua amal anak Adam untuknya kecuali puasa. Ia untuk-Ku dan Aku yang akan membalasnya.” (HR Bukhari dan Muslim)

Hanya orang yang cerdik dan bijak sahaja tentunya mengambil peluang yang ditawarkan Allah ini. Umat Islam perlu menjadikan puasa ini sebagai sebahagian rujukan tarbiah diri. Apa yang perlu dilakukan agar diri menjadi kuat, terasuh, ketika di depan dan belakang sama tanpa kehadiran manusia, tetapi kehadiran Allah SWT tetap kekal dalam keadaan yang sama.

Moga dengan berpuasa ini akan meningkatkan keimanan dalam diri, menjadikan kita golongan muttaqin dapat terbentuk sebagaimana yang dikehendaki Allah SWT, membela diri, membela keluarga, membela umat Islam serta menjadi contoh kepada mereka.

Sumber: Tazkirah khas Ramadan oleh Presiden IKRAM kepada kakitangan Ibu Pejabat IKRAM, Rabu, 8 Mei 2019.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Politik kolaborasi demi merungkai kemelut negara

Pertubuhan IKRAM Malaysia (IKRAM) menyambut baik perbincangan dua hala di antara Perdana Menteri dengan pemimpin-pemimpin pembangkang yang telah berlangsung pada 25 Ogos 2021.

IKRAM berharap dan mendoakan agar usaha berkenaan akan membuka jalan ke arah kesepakatan di antara pemimpin-pemimpin kerajaan dan pembangkang untuk menangani krisis kesihatan, ekonomi, sosial dan pendidikan yang melanda negara.

Keutamaan mestilah diberikan kepada kesejahteraan rakyat yang telah lebih setahun menanggung kesusahan dan keperitan.

IKRAM percaya usaha ini adalah langkah awal untuk mencapai hasrat Seri Paduka Baginda Yang di-Pertuan Agong agar semua pihak bersedia untuk bekerja dalam satu pasukan, seperti yang dititahkan melalui Kenyataan Media Istana Negara pada 18 Ogos:

“Seri Paduka Baginda turut mengingatkan ketua-ketua dan wakil parti-parti politik utama, demi mengharmonikan suasana, ahli Dewan Rakyat yang menang seharusnya menghulurkan tangan untuk bekerjasama dengan yang tidak berjaya dan semua pihak sepatutnya bersedia untuk bekerja dalam satu pasukan. Dalam erti kata lain, yang menang tidak menang semua manakala yang kalah pula tidak kalah semua.”

Dalam situasi semasa yang tidak mengizinkan pilihan raya umum diadakan, IKRAM kekal dengan pendirian agar pemimpin-pemimpin politik dan ahli-ahli parlimen merentasi parti politik mengetepikan perbezaan politik dan bersama-sama berganding bahu untuk menangani krisis-krisis yang melanda.

Kolaborasi politik sebegini amat kritikal demi kepentingan rakyat dan negara. Melalui kolaborasi ini diharap kekuatan dan kepakaran kedua-dua belah pihak akan dapat dimanfaatkan untuk kebaikan rakyat dan negara.

Dalam suasana genting yang dihadapi negara buat masa ini, pendekatan ‘whole of nation’ amat perlu untuk mengeluarkan negara daripada kemelut yang sedang melanda negara.

Sehubungan dengan itu, selaras dengan misi dan komitmen untuk bersama membina negara yang tercinta, IKRAM bersedia menyumbang sumber dan tenaga kepada usaha murni tersebut.

Dr Mohd Parid Sheikh Ahmad
Presiden
Pertubuhan IKRAM Malaysia


Drama berunsur lucah bukan budaya kita

Baru-baru ini tular di media sosial klip pendek drama Melayu berjudul ‘Perempuan Itu’ yang dijangkakan tayangannya pada bulan Ramadan ini, memaparkan adegan berunsur seksual dan lucah.

Walaupun klip video tersebut telah diturunkan daripada media sosial dan pelakon serta syarikat tersebut telah memohon maaf, namun begitu perancangan adegan sedemikian tidak seharusnya dihasilkan sejak dari mula.

Adegan berunsur seksual dan lucah, sama ada secara langsung atau berkias, tidak sepatutnya dinormalisasikan dalam industri filem dan hiburan.

Adegan pornografi seperti ini merosakkan pemikiran anak muda dan paling ditakuti sekiranya ia menjadi ikutan gaya hidup seterusnya budaya dalam kalangan remaja. Ia juga menjatuhkan maruah wanita dan menjadikan wanita sebagai objek seksual.

Kejayaan sesebuah filem atau drama tidak bergantung kepada adegan murahan seperti aksi lucah tetapi mesej yang hendak disampaikan untuk membangunkan masyarakat.

Adegan ini jelas mengambil mudah syariat agama dan menimbulkan salah faham terhadap agama Islam disebabkan majoriti pelakon serta syarikat produksinya terdiri daripada orang Islam.

Oleh itu, Wanita Pertubuhan IKRAM Malaysia (Wanita IKRAM) dan Malaysians Against Pornography (MAP) menggesa:

1.  Pelakon, pengarah, penyunting, dan sesiapa sahaja yang terlibat dalam industri perfileman dan hiburan lebih prihatin dalam menjaga batas agama dan nilai masyarakat.

Pengisian drama dan filem di Malaysia harus mengetengahkan nilai bermoral tinggi berlandaskan syariat agama dan budaya masyarakat Malaysia. Sebarang pelanggaran etika yang menyalahi budaya dan moral masyarakat Malaysia daripada mana-mana pihak harus diambil tindakan tegas.

2. Kementerian Komunikasi dan Multimedia dan Lembaga Penapis Filem Malaysia berkaitan perlu meneliti garis panduan agar lebih jelas berhubung perkara ini terutamanya perihal mengukuhkan penguatkuasaan bagi mengelak insiden-insiden seperti ini sama ada di media perdana atau media sosial, berulang kembali.

3. Penggantungan siaran drama ‘Perempuan Itu’ daripada ditayangkan dalam media perdana disebabkan dengan jelas cuba meraih publisiti murahan dan mengandungi unsur-unsur gangguan seksual secara terang-terangan.

Wanita IKRAM serta MAP menyarankan semua pihak untuk bersama-sama membanteras apa sahaja bahan pornografi daripada disebarkan dan menular serta menjadi satu normalisasi kepada masyarakat.

Ustazah Sallawahiu Mohd Salleh
Ketua Wanita
Pertubuhan IKRAM Malaysia

Dr Shamsuriani Md Jamal
Pengerusi
Malaysians Against Pornography (MAP)

Kenyataan Media Wanita Pertubuhan IKRAM Malaysia bersama Malaysians Against Pornography (MAP) disokong oleh:

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Masjid al-Aqsa Diserang: Turkiye Main Peranan

Menteri Luar Turkiye, Mevlut Cavusoglu mengecam serangan Israel, yang menceroboh kesucian Masjid al-Aqsa pada bulan Ramadan.

“Kami mengutuk serangan Israel yang melanggar kesucian Masjid al-Aqsa pada bulan Ramadan,” kata Cavusoglu.

Beliau berkata, layanan tidak berperikemanusiaan polis Israel terhadap jemaah di Masjid al-Aqsa tidak boleh diterima.

Beliau menyatakan bahawa negaranya telah menerima berita tentang pemberhentian serangan Israel ke atas Masjid al-Aqsa, tetapi menambah bahawa Israel mesti menghentikan serangan ini dan menghentikan serangan udara secara kekal.

Dalam pada itu, Cavusoglu mengimbas kembali komitmen Menteri Luar Israel Eli Cohen pada lawatan terakhirnya ke Ankara untuk memelihara status Masjid al-Aqsa, sambil menyatakan pada masa yang sama bahawa bulan terakhir Ramadan menyaksikan ketegangan yang sama.

Menteri Turkiye menambah, hal ehwal keselamatan di Israel diserahkan kepada ahli politik yang paling rasis dan fasis, merujuk kepada Menteri Keselamatan Negara Israel, Itamar Ben Gvir.

Cavusoglu turut menyatakan bahawa Jawatankuasa Eksekutif Pertubuhan Kerjasama Islam (OIC) akan mengadakan mesyuarat tergempar terbuka selepas serangan Israel baru-baru ini.

Beliau mengulangi bahawa penyelesaian tetap terletak pada penyelesaian dua negara yang diterima secara universal dan penubuhan negara Palestin merdeka dengan Baitulmaqdis Timur sebagai ibu kotanya.

Berikutan itu, Cavusoglu berhubung dengan rakan sejawatannya dari Palestin, Riyad al-Maliki dan Israel, Eli Cohen, juga negara anggota OIC bagi membincangkan isu tersebut.

“Turkiye telah memulakan dialog baru dengan Israel, tetapi penglibatan kita dengan Israel pastinya tidak boleh mengorbankan perjuangan Palestin. Masjid al-Aqsa dan Baitulmaqdis sentiasa menjadi pegangan bagi kita, dan dalam hal ini adalah sesuatu yang kita tidak boleh tawar-menawar,” kata Cavusoglu.

Mengenai pertemuan empat pihak di Moscow antara timbalan menteri luar Turkiye, Rusia, Iran dan Syria, beliau menyatakan, dialog mesti diteruskan dan adalah berguna untuk memperhebatkan perundingan dengan cara yang sama.

“Di Moscow, setiap pihak menyatakan pendirian dan visinya dengan cara yang jelas serta telus. Kami mahu meneruskan peringkat ini dengan kejelasan dan ketelusan yang sama.”

Beliau turut menyedari bahawa mereka tidak akan dapat menyelesaikan semua isu dalam satu atau dua mesyuarat.

“Kami jelas, tetapi dialog mesti diteruskan, dan ia bagi mempergiatkan perundingan.”

Cavusoglu turut mengucapkan terima kasih kepada Rusia atas inisiatifnya dalam menganjurkan mesyuarat empat pihak.

Dalam perkembangan berkaitan, beliau turut menyentuh tentang Islamofobia dan serangan terhadap kesucian umat Islam di Eropah, dengan berkata:

“Kami menentang sebarang serangan terhadap kesucian mana-mana agama atau kepercayaan,” ujarnya sambil menegaskan bahawa Pertubuhan Keselamatan dan Kerjasama di Eropah memainkan peranan penting dalam memerangi anti-semitisme, seterusnya menyeru untuk memerangi semua bentuk ucapan kebencian, seperti anti-Islam dan anti-Kristian.

Bagi perjanjian untuk mengangkut bijirin dari pelabuhan Ukraine merentasi Laut Hitam, Cavusoglu mengumumkan perjanjiannya dengan Lavrov mengenai keperluan untuk menghapuskan semua halangan kepada eksport bijirin dan baja Rusia juga.

Semasa mesyuarat NATO baru-baru ini di Brussels, Cavusoglu membincangkan perjanjian bijirin dengan rakan sejawatannya di negara-negara NATO, yang diketuai oleh Amerika Syarikat dan Britain, menekankan dalam kenyataannya keperluan untuk menghapuskan halangan kepada eksport bijirin dan baja Rusia untuk memanjangkan perjanjian bijirin.

Cavusoglu menegaskan semula keperluan menghentikan perang antara Rusia dan Ukraine serta memulakan rundingan berdasarkan undang-undang antarabangsa.

“Kami sedang berkomunikasi dengan kedua-dua pihak dan melakukan yang terbaik untuk menyelesaikan pertikaian itu.”

Menurutnya, Presiden Turkiye Recep Tayyip Erdogan sentiasa berhubung dengan rakan sejawatannya dari Rusia dan Ukraine, Vladimir Putin dan Volodymyr Zelensky.

Pada Jumaat lalu, beliau mengadakan pertemuan dan sidang media bersama rakan sejawatnya dari Rusia, Sergey Lavrov di Ankara, yang menekankan tentang pencabulan yang terjadi di Masjid al-Aqsa baru-baru ini.

Selain itu, menteri Turkiye dan Rusia itu turut membincangkan situasi di Libya, dan Cavusoglu mengesahkan bahawa mereka bersetuju mengenai keperluan untuk mengadakan pilihan raya yang demokratik dan telus di sana.

Turut ditekankan isu kumpulan bersenjata di Libya, keperluan negara untuk pasukan keselamatan bersatu, termasuk tentera juga polis, dan Ankara bekerjasama dengan Rusia serta negara lain untuk menyelesaikan isu ini.

Menurut Cavusoglu lagi, Turkiye sedang berusaha tanpa henti untuk mengadakan sidang kemuncak Pertubuhan Kerjasama Ekonomi Laut Hitam selepas ia mengambil alih jawatan presiden bergilir Julai depan.

Menteri Cavusoglu dan Lavrov juga membincangkan perkembangan dalam hubungan antara Armenia dan Azerbaijan, dan perkembangan di Afghanistan dan Cyprus.

Mereka juga membincangkan hubungan dua hala di pelbagai peringkat, yang paling utama ialah pengukuhan hubungan ekonomi, perdagangan dan pelancongan dan kerja pembinaan loji kuasa nuklear Akkuyu di negeri Mersin, Turkiye.

Terdahulu, berpuluh orang penceroboh Israel, pada Selasa, menyerbu Masjid al-Aqsa di Baitulmaqdis Timur di bawah perlindungan polis yang ketat sempena perayaan Paskah Yahudi.

Polis Israel membenarkan mereka menyerbu masjid secara berkumpulan melalui Pintu Mughrabi di dinding barat Masjid al-Aqsa.

Dilaporkan, polis Israel mengiringi pendatang haram Yahudi semasa pencerobohan mereka, dan pada masa yang sama pegawai polis dikerahkan dengan ketat di halaman masjid.

Selain itu, sejak sebelum solat subuh, polis Israel menghalang warga Palestin di bawah umur 50 tahun daripada memasuki Masjid al-Aqsa untuk menunaikan solat.

Beratus orang rakyat Palestin menunaikan solat subuh di jalan-jalan berhampiran Masjid al-Aqsa selepas dihalang memasukinya, dan pencegahan berterusan sehingga pencerobohan berhenti sebelum solat zuhur.

Jemaah yang hadir di masjid turut memprotes pencerobohan itu dengan melaungkan “Allah Maha Besar.”

Jabatan Wakaf Islam di Baitulmaqdis berkata pada Isnin bahawa seramai 1,531 penceroboh Yahudi menyerbu masjid itu, manakala 912 menyerbunya pada Ahad.

Kumpulan penceroboh menyeru supaya menyerbu secara besar-besaran Masjid al-Aqsa sempena perayaan Paskah Yahudi, yang bermula petang Rabu lalu dan berlangsung selama seminggu.

Namun, kerajaan aparteid Israel belum memutuskan pendiriannya berhubung menghentikan pencerobohan ke dalam Masjid al-Aqsa pada sepuluh hari terakhir Ramadan yang bermula minggu lalu.

Sebelumnya, adalah menjadi kebiasaan bagi Israel untuk menghentikan pencerobohan peneroka ke dalam Masjid al-Aqsa pada sepuluh hari terakhir Ramadan.

Kota Baitulmaqdis telah menyaksikan ketegangan sejak awal minggu lalu, selepas polis Israel menyerbu Masjid al-Aqsa pada waktu malam, menghalang jemaah daripada melakukan iktikaf dan menyerang mereka.

Pencerobohan berulang kali ke dalam al-Aqsa menyebabkan ketegangan dan pertempuran di seluruh wilayah Palestin dan wilayah Arab Israel, selain tembakan roket dari Lubnan, Gaza dan Syria.

Presiden Palestin Mahmoud Abbas berkata, konfrontasi dengan pendudukan masih belum berakhir, dan ia tidak akan berakhir tanpa rakyat negara ini memperoleh hak sah mereka dalam negara merdeka mereka dengan Baitulmaqdis Timur sebagai ibu kotanya.

“Kami hidup dalam realiti baharu, berbahaya dan berbeza yang telah mewujudkan situasi yang mustahil untuk diteruskan, yang akan membawa kepada menutup mana-mana ufuk politik pada masa depan,” kata jurucakap rasmi Presiden Palestin, Nabil Abu Rudeineh.

Beliau memberi amaran tentang keseriusan arahan yang dikeluarkan oleh Perdana Menteri Israel, Naftali Bennett kepada tenteranya untuk beroperasi tanpa sekatan dan untuk melepaskannya di Tebing Barat kerana pembunuhan dan kekejaman.

“Kami memberi amaran tentang keputusan kerajaan Israel untuk membina tembok itu, dan pembunuhan berterusan warga Palestin setiap hari, yang terbaru adalah pembunuhan kejam dua warga wanita oleh tentera pendudukan,” kata Abu Rudeineh.

Awal minggu ini, kerajaan Israel meluluskan penambahan 40 kilometer pada tembok yang memisahkan Tebing Barat yang diduduki dari Israel.

Dilaporkan, Israel mula membina tembok antara Tebing Barat dan Israel pada 2002, dan rakyat Palestin memanggilnya sebagai ‘tembok aparteid’.

Berikutan itu, beliau menggesa perlindungan antarabangsa dan campur tangan antarabangsa untuk menghentikan pencerobohan Israel terhadap Palestin, sebelum keadaan mencapai tahap yang dahsyat.

Terdahulu, sejak awal Mac lalu, Israel dan wilayah Palestin yang diduduki telah menyaksikan ketegangan yang hebat berikutan beberapa siri serangan yang dilancarkan oleh rakyat Palestin di seluruh negara.

Tragedi yang berlaku itu menimbulkan kecaman dan kemarahan yang sangat umat Islam seluruh dunia atas tindakan Israel yang tidak menghormati bulan suci Ramadan apalagi terus menceroboh hak rakyat Palestin.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ironi orang anti-B40 jadi pensyarah UiTM

Setelah sekian lama, Universiti Teknologi MARA (UiTM) sentiasa bersedia menerima sejumlah besar pelajar Melayu dan Bumiputera menjadi mahasiswa mereka.

Institusi yang mempunyai kaitan dengan Majlis Amanah Rakyat (MARA) ini dilihat setia membela nasib pelajar kumpulan Bumiputera berkenaan yang selalunya berada dalam kumpulan yang kurang bernasib baik dalam ekonomi.

Maka wajarlah beberapa tindakan dan polisi universiti berkenaan dilaksanakan terhadap mahasiswa mereka. Antaranya yuran pengajian yang jauh lebih murah berbanding Universiti Awam (UA) lain, apatah lagi berbanding institusi pengajian tinggi swasta (IPTS).

Selain itu, UiTM juga terkenal dengan polisinya yang sentiasa membantu pelajar yang kurang bernasib baik.

Maka, kalau sekadar tiada komputer riba untuk menjalankan pembelajaran dalam talian, sebenarnya itu bukanlah hal yang luar biasa dan hal yang diabaikan oleh pihak UiTM.

UA biasa pun, kalau kita kemukakan ada isu mahasiswa terlalu miskin hingga tidak mampu beli komputer untuk pembelajaran, pasti akan tolong. Apatah lagi universiti pembela hak Bumiputera seperti UiTM.

Apabila tular satu video rakaman kuliah seorang pensyarah UiTM memaki seorang pelajar hanya kerana tiada komputer riba, hal ini bukan sekadar mengecewakan rakyat malah sudah tentu memalukan UiTM.

Bukan tugas seorang pensyarah untuk menghukum sama ada orang miskin itu malas belajar atau tidak mementingkan pelajaran.

Sebagai seorang pensyarah kontrak bertaraf profesor, beliau sepatutnya mempunyai tahap pemikiran yang lebih kritis untuk memikirkan krisis kemiskinan.

Dia sendiri sudah bertanya tentang pekerjaan bapanya, sudah dijawab bapanya tidak bekerja. Manakala apabila ditanya tentang ibunya pula, sudah dijawab dia sudah tiada ibu, malah dipaksa pula agar kakaknya jual gelang emas untuk beli komputer riba.

Dalam dialog tidak sampai dua minit ini, kita boleh telusuri banyak masalah dalam pemikiran seorang profesor ini.

Pertama, sudah sedia maklum bahawa ayahnya tidak bekerja, kemungkinan besar sudah hilang pekerjaan ketika pandemik, malah ibunya juga sudah tiada. Hal itu sepatutnya sudah cukup untuk menggambarkan betapa miskinnya anak itu. Mana belas kasihan seorang yang bergelar murabbi itu?

Kemudiannya, disuruh pula agar kakaknya menjual gelang emas agar dapat membeli komputer. Mana dia tahu kakaknya ada gelang emas? Pandai-pandai sahaja dia buat sangkaan. Malah kenapa dia perlu menyibuk harta apa yang orang ada atau tidak ada?

Tambahan lagi, dia sebagai seorang profesor yang sudah tentunya sepatutnya tahu tentang spesifikasi minimum komputer berkualiti untuk menjalankan pembelajaran berkualiti dalam talian, bagaimana dia boleh mencadangkan untuk membeli komputer berharga RM800 pada zaman 2020-an?

Jika kita rajin buat penelitian sedikit sebanyak, aplikasi mesyuarat dalam talian yang sering digunakan dalam pembelajaran dalam talian seperti Google Meet, Microsoft Teams, Zoom, dan Webex adalah aplikasi yang menggunakan pemproses komputer (CPU) dalam kapasiti atau peratusan yang tinggi.

Mahu tidak mahu, untuk pembelajaran dalam talian yang cekap, komputer yang digunakan mesti mempunyai pemproses sekurang-kurangnya Intel Core i3 atau AMD Ryzen 3.

Tinjauan kasar mendapati komputer riba yang menggunakan salah satu daripada pemproses ini tidak kurang daripada RM1,500 harganya.

Kita baru bercakap tentang pemproses sahaja. Apa pula ceritanya tentang Internet? Adakah ‘hotspot’ daripada telefon bimbit sudah mencukupi?

Kebanyakan pelajar luar bandar, keluarganya tidak semestinya mampu melanggan Internet fiber rumah berkelajuan tinggi. Jika mampu sekalipun, tidak semestinya semua kampung ada liputan tersebut. Sudahkan kita lupa akan kisah Veveonah?

Selain itu, dalam perbualannya yang mengherdik pelajar itu, dia langsung tidak menawarkan untuk kesnya yang amat menyedihkan untuk dirujuk kepada badan kebajikan universiti.

Dia sendiri sebagai pensyarah bimbang jika nanti dia mahu mengajar pelajarnya perisian Microsoft Excel, pelajar itu tidak mampu melakukannya kerana tiada komputer.

Dia bukan sahaja tidak menawarkan untuk memudah cara masalah pelajar tersebut, malah menghina lagi pelajar itu dengan mengatakan takut-takut pelajar itu jadi ‘dropout’ kerana tidak boleh belajar dengan berkesan.

Sekali lagi diulang, tugas pensyarah itu mudah sahaja. Tiada sesiapa memaksanya untuk membelanjakan pelajar itu sebuah komputer riba dengan duit poketnya sendiri.

Namun sebagai seorang yang berpengalaman luas dengan pelajar, sudah cukup untuk dia mempunyai belas ihsan untuk memudah cara kes pelajar malang tersebut agar dapat dibantu pihak universiti.

Malah, universiti itu bukan universiti biasa-biasa dalam khidmat kebajikannya. UiTM sudah cukup terkenal dengan khidmat kebajikannya kepada mahasiswanya.

Begitulah ironinya apabila pensyarah UiTM sendiri tidak memahami denyut nadi mahasiswa B40 yang menjadi teras perjuangan UiTM.

Hakikatnya hal ini mudah sahaja. Tidak dinafikan UiTM sentiasa mempunyai mekanismenya sendiri bagi membantu pelajar menjadi kurang bernasib baik.

Malah di mana-mana UA pun, sebenarnya ramai sahaja pensyarah dan staf-staf kebajikan universiti yang sentiasa peka dengan masalah pelajar yang sangat kritikal ini.

Biarlah kes ini menjadi pengecualian kerana ramai lagi pensyarah yang sebenarnya lebih memahami masalah pelajar dan mahu menolongnya.

Wan Salman Wan Sallam ialah aktivis IKRAM Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Diskriminasi LGBT hanya tambah masalah

Tambahnya, mendiskriminasi dan menyisihkan mereka daripada masyarakat akan menyebabkan perkara ini bertambah besar.

“Saya beranggapan sekiranya kita mendiskriminasi kelompok ini daripada masyarakat ia akan menyebabkan perkara lebih besar berlaku.”

Beliau yang juga mantan Presiden Persatuan Pertubuhan Amal Firdausi (Pafi) mengakui bahawa terdapat kajian menunjukkan lebih 80% transgender wanita menjadi pekerja seks.

Sebelum itu, seorang transgender wanita dikenali sebagai Liz ketika ditemui menyatakan rasa kekesalan akibat didiskriminasi di tempat kerja.

Kesannya, rakan-rakan transgendernya memilih untuk menjadi pekerja seks kerana tidak sanggup menghadapi prejudis daripada masyarakat.

Walau bagaimanapun, Raffie berkata, golongan transgender wanita kini lebih mudah mendapat pekerjaan daripada sebelumnya.

“Malah, sekarang sudah ada pihak-pihak yang memberikan bantuan dana bagi mak nyah memulakan perniagaan,” katanya yang lebih 18 tahun melakukan usaha dakwah kepada golongan LGBT.

Dalam masa yang sama, penulis novel Stigma, Dr Nur Aisyah Zainordin berpendapat stigma masyarakat yang menebal membuatkan golongan ini terperangkap kerana tidak ada sistem sokongan.

“Sudah tentu kita melayan mereka sebagai orang biasa tetapi kita tidak menyokong LGBT ini kerana boleh membawa kerosakan kepada masyarakat.”

“Saya menulis buku ini supaya kita tahu bagaimana nak bantu mereka,” tambahnya.

Raffie, Dr Aisyah dan konsultan psikologi, Dr Abdul Rahman Ahmad Badayai ditemui dalam satu forum bertajuk ‘Sembang Stigma’ di Imanshoppe, Seri Kembangan.


Pelan Al-Falah: IKRAM Kunjungi Menteri Agama

PUTRAJAYA – Pertubuhan IKRAM Malaysia telah melakukan kunjungan hormat kepada Menteri Agama di Jabatan Perdana Menteri (Hal Ehwal Agama), YB Senator Dato’ Setia Dr Hj Mohd Na’im Mokhtar, pada Rabu di sini.

Kunjungan tersebut bertujuan memperkenalkan NGO IKRAM dan visinya menjadikan Malaysia Negara Rahmah, diikuti dengan perbincangan gagasan Malaysia Madani yang selari dengan visi IKRAM.

“IKRAM bersedia menjadi rakan strategik pembinaan negara dengan memfokuskan kefahaman Islam wasatiy bagi membentuk perpaduan yang utuh,” kata Presiden IKRAM, Hj Badlishah Sham Baharin yang mengetuai delegasi kunjungan.

Selain itu, IKRAM juga menyatakan kesediaan bekerjasama dalam menjayakan Pelan Transformasi Hal Ehwal Agama Menuju Malaysia Madani (Al-Falah).

Dalam pertemuan itu, Dato’ Dr Na’im amat menyambut baik cadangan dan saranan yang disampaikan IKRAM  ke arah memperkukuh kefahaman Islam dan pendekatan dakwah.

“Saya telah meminta agensi YADIM untuk mengaktifkan penglibatan NGO-NGO Islam untuk membantu kerja-kerja dakwah antaranya penerangan pendekatan rahmah yang kita gerakkan di peringkat agensi,” jelas beliau dalam satu hantaran di laman Facebook.

Ini kerana, bagi beliau, NGO Islam adalah rakan strategik agensi Islam.

Turut hadir Timbalan Presiden IKRAM Jusni Yusoff, Setiausaha Agung Hj Shahrul Aman Mohd Saari, Ketua Wanita Ustazah Sallawahiu Mohd Salleh, Ahli JKP Hj Ainullotfi Abdul Latif, Dr Hajar Opir dan Hj Azman Abd Rashid.

IKRAM juga merakamkan penghargaan kepada YB Menteri atas kesudian menerima kunjungan dan berharap akan kerjasama ini akan berterusan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agong perkenan 14 akta diluluskan Parlimen

KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memperkenankan 14 akta termasuk Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti yang diluluskan pada Mesyuarat Kedua Penggal Kelima Parlimen ke-14 lepas.

“Akta lain ialah Akta Agensi Kawalan Sempadan Malaysia (Pembubaran) 2022, Akta Sistem Insurans Pekerja (Pindaan) 2022, Akta Keselamatan Sosial Pekerja (Pindaan) 2022 dan Akta Majlis Pembangunan Wilayah Ekonomi Pantai Timur (Pindaan) 2022,” kata Yang Dipertua Dewan Rakyat, Tan Sri Azhar Azizan Harun.

Selain itu, Akta Kawalan Padi dan Beras (Pindaan) 2022, Akta Kehadiran Wajib Pesalah-Pesalah (Pindaan) 2022, Akta Lembaga Pemasaran Pertanian Persekutuan (Pindaan) 2022, Akta Mahkamah Kehakiman (Pindaan) 2022 dan Akta Kanun Tatacara Jenayah (Pindaan) 2022.

Akta yang turut diperkenan ialah Akta Perhutanan Negara (Pindaan) 2022, Akta Tabung Angkatan Tentera (Pindaan) 2022, Akta Racun (Pindaan) 2022 dan Akta Keselamatan Sosial Suri Rumah 2022.

Azhar berkata demikian pada permulaan persidangan Dewan Rakyat hari ini.

Dalam pada itu, beliau turut memaklumkan dewan mengenai perutusan Yang Dipertua Dewan Negara, Tan Sri Dr Rais Yatim yang menyatakan persetujuan Dewan Negara terhadap kesemua 25 rang undang-undang diluluskan Dewan Rakyat pada Mesyuarat Kedua Penggal Kelima Parlimen Ke-14.


Filem Lightyear Pixar: Sinopsis & Fakta Yang Perlu Anda Tahu

Lightyear mengisahkan perjalanan ke angkasa lepas oleh Kapten Unit Perlindungan Alam Semesta, Buzz Lightyear. Dalam perjalanan ke planet asing, Buzz menerima misi berbahaya untuk meneroka planet baharu.

Misi mereka juga cuba digagalkan oleh sekumpulan robot jahat. Pengembaraannya di angkasa juga ditemani oleh seekor kucing bernama Sox.

Chris Evan dipilih sebagai suara latar Buzz Lightyear dalam filem ini. Pelakon yang memainkan watak Captain America ini dipilih kerana ia dianggap mempunyai suara yang bagus serta dramatik dan kelakar.

Buzz dalam filem ini berbeza daripada watak dalam filem Toy Story. Untuk mengelakkan kekeliruan, pelakon suara Buzz untuk kedua-dua filem itu dibuat secara berbeza. Tetapi pakaian angkasawan yang dipakai Buzz dalam Toy Story dan Lightyear adalah sama.

Buzz dalam Toy Story diceritakan sebagai mainan yang boleh hidup dan bercakap. Manakala dalam Lightyear, Buzz adalah manusia sebenar.

Walaupun wataknya sama, Lightyear sendiri mempunyai jalan cerita yang berbeza daripada filem Toy Story. Filem ini pastinya tidak akan menceritakan pengembaraan mainan hidup.

Lightyear akan menampilkan aksi Buzz Lightyear apabila menerima misi berbahaya di angkasa. Kemalangan yang dibuat oleh sekumpulan robot jahat, menjadi halangan terbesar baginya.

2. Suara latar oleh Chris Evans

Chris Evans diketahui umum sangat terikat dengan watak Captain America. Tetapi rupa-rupanya, pelakon berusia 42 tahun itu turut mengambil bahagian dalam filem Lightyear.

Chris Evans ialah suara watak utama, Buzz Lightyear. Dalam filem sebelum ini (sekuel Toy Story), watak angkasawan itu diisi oleh seorang lagi pelakon popular, Tim Allen.

Penerbit, Galyn Sussman mendedahkan sebab mengapa Buzz Lightyear tidak lagi diisi oleh Tim Allen.

“Pihak kami memerlukan bunyi baharu yang kedengaran lebih dramatik dan mempunyai sentuhan komedi.”

Maka, Chris Evans dianggap sesuai sehingga dia dipilih untuk menyuarakan Buzz Lightyear dalam filem Lightyear.

Peminat Toy Story pasti agak terkejut apabila melihat filem Lightyear ini. Sebabnya, Buzz menunjukkan muka dan kepalanya yang selalunya tertutup. Setakat ini, Buzz sentiasa dilihat memakai penutup kepala berwarna ungu. Dia juga sering muncul dengan topi keledar angkasa atau tanpa topi keledar angkasa.

Sebagaimana yang dibocorkan dalam treler Lightyear suatu ketika dahulu, Buzz mengeluarkan penutup kepala berwarna ungu itu. Watak ini juga beberapa kali dilihat dalam pakaian kasual dan tidak memakai kostum angkasawan.

Filem ini bukanlah kesinambungan atau sekuel kepada filem-filem terdahulu. Ia hanya menceritakan perjalanan hidup angkasawan Buzz Lightyear dan pengembaraannya di sekitar angkasa lepas.

5. Filem Lightyear diharamkan di beberapa negara

Walt Disney tidak berjaya menerima kebenaran untuk menayangkan Lightyear di beberapa negara Asia dan Timur Tengah. Sumber berkata, filem itu juga tidak mungkin ditayangkan di China, pasaran filem terbesar dunia.

Ini dipercayai kerana Lightyear menonjolkan elemen berkaitan LGBT melibatkan watak renjer angkasa wanita bernama Alisha yang membina keluarga, juga dengan seorang wanita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keadaan hutang kerajaan: Membimbangkan atau tidak?

Salah satu isu yang membuatkan ramai daripada kalangan rakyat keliru ialah isu ‘hutang kerajaan’. Ini kerana pihak pembangkang sering menyatakan bahawa jumlah hutang kerajaan yang berjumlah RM685.1 billion pada bulan Jun 2017 adalah sangat tinggi dan mencerminkan keadaan kewangan kerajaan yang tenat.

Tambahan pula jumlah hutang tersebut tidak mengambil kira hutang badan-badan yang berkait dengan kerajaan yang dijamin olehnya yang dilaporkan berjumlah RM217.37 bilion.

Pihak kerajaan pula menyatakan bahawa jumlah hutangnya, walaupun menghampiri RM700 bilion, namun ia adalah hanya 50.9 peratus berbanding saiz ekonomi negara (yang diukur dengan melihat angka Keluaran Dalam Negara Kasar atau KDNK).

Kerajaan menyatakan kadar ini adalah sebenarnya rendah kerana kebanyakan negara lain mempunyai tahap hutang yang jauh lebih tinggi seperti Jepun (240 peratus), Amerika Syarikat (105.4 peratus), Singapura (112 peratus), United Kingdom (89.3 peratus) dan Kanada (92.3 peratus).

Sebenarnya perbandingan langsung seperti di atas tidak membantu kita untuk memahami keadaan kewangan kerajaan. Jika dilihat tahap hutang beberapa negara Afrika yang pernah mengalami keadaan kewangan yang tenat dan tidak mampu menjelaskan hutang, tahap hutang mereka berbanding KDNK adalah jauh lebih rendah berbanding Malaysia.

Contohnya seperti negara Chad (24 peratus), dan Rwanda (37 peratus). Namun demikian, adakah keadaan kewangan negara-negara tersebut boleh dikatakan kukuh? Sudah tentu tidak sama sekali. Tahap yang rendah itu sebenarnya adalah kerana pasaran kewangan tidak mempunyai keyakinan untuk memberi pinjaman kepada mereka kerana sangsi akan kemampuan mereka untuk membayar hutang pada masa akan datang.

Oleh yang demikian, kita perlu menggunakan beberapa kaedah lain untuk menilai keadaan kewangan kerajaan. Salah satu kaedah alternatif ialah dengan melihat kepada penarafan bon (iaitu satu bentuk instrumen hutang) kerajaan.

Berdasarkan maklumat terkini agensi penarafan Moody telah memberi penarafan kredit ‘A3 with stable outlook’ kepada bon kerajaan Malaysia pada tahun 2016. Dalam erti kata yang lain, agensi penarafan Moody merasakan bahawa keadaan kewangan kerajaan Malaysia adalah stabil dan tidak membimbangkan.

Satu lagi cara ialah dengan melihat kepada kajian berkenaan ‘Default Risk’ iaitu kemungkinan negara yang meminjam tidak dapat menjelaskan hutang mereka.

Satu sumber maklumat berkenaan perkara tersebut menyatakan bahawa ‘Default Risk’ bagi negara Greece (yang terkenal dengan masalah kewangannya) ialah 10.38 peratus. Sementara bagi negara Qatar yang kaya dengan sumber gas asli, ‘Default Risk’nya amat rendah iaitu hanya 0.70 peratus. Bagi Malaysia pula angka ‘Default Risk’ ialah 1.38 peratus, iaitu suatu kadar yang juga agak rendah.

Mungkin ada yang akan berasa pelik mengapa ‘default risk’ bagi Malaysia adalah rendah sedangkan jumlah mutlak hutang kerajaan sentiasa meningkat dari tahun ke tahun?

Hutang kerajaan Malaysia pada tahun 1970an adalah kurang daripada RM5 billion. Tetapi kini ia telah meningkat menjadi hampir RM700 billion dan diramalkan akan berjumlah RM1 ribu billion (atau RM1 trillion) pada tahun 2020. Jadi, mengapakah pasaran kewangan atau pembekal dana hutang masih merasakan bahawa kadar risiko bagi Malaysia adalah rendah?

Salah satu faktor penting ialah sistem kutipan cukai yang kemas dan berkesan yang diamalkan di Malaysia terutama sekali kaedah GST yang kini sedang dilaksanakan.

Pembekal dana hutang merasakan bahawa rakyat Malaysia masih sanggup bekerja keras dan masih sanggup membayar cukai termasuk GST dan oleh itu, mereka yakin bahawa kerajaan Malaysia akan masih mampu untuk menjelaskan hutangnya dalam masa akan datang.

Sebenarnya inilah juga punca utama mengapa hutang kerajaan negara-negara membangun yang lain seperti Singapura dan Jepun adalah sangat tinggi iaitu kerana rakyat mereka juga sanggup bekerja keras dan membayar cukai kepada kerajaan dengan penuh kepatuhan.

Contohnya di United Kingdom, kadar VAT (suatu sistem percukaian yang lebih kurang seperti GST) adalah 20 peratus, di Amerika Syarikat ialah 11 peratus, Jepun ialah 9 peratus (akan naik ke 10 peratus pada tahun 2019), Singapura ialah 7 peratus (akan naik ke 9 peratus) dan Sweden (25 peratus).

Oleh itu, tidak hairanlah mengapa ramai daripada kalangan rakyat di negara-negara maju juga berasa tertekan dengan masalah kos sara hidup yang tinggi walaupun pendapatan mereka juga tinggi.

Sebenarnya beberapa kesan sampingan yang negatif juga telah timbul akibat dari situasi ini. Antara lain ramai daripada kalangan rakyat mereka memilih untuk mempunyai keluarga yang bersaiz kecil atau tidak ada anak langsung.

Sebagai contoh, pada tahun 2017 di Singapura, purata kadar kelahiran untuk setiap wanita (dipanggil kadar fertiliti) adalah hanya 0.83 anak. Angka ini bukan sahaja jauh lebih rendah berbanding Malaysia bahkan juga tidak mencukupi untuk memastikan kelangsungan sesebuah masyarakat kerana ramai pakar kajian populasi menyatakan bahawa kadar minima yang diperlukan ialah 2.1.

Apa yang membimbangkan ialah sebenarnya kadar di Malaysia juga sudah jatuh dengan mendadak kerana kita semua tahu bahawa pada masa yang lepas, ramai wanita Malaysia yang mempunyai jumlah anak yang ramai.

Laporan terkini (statistik bagi tahun 2016) menunjukan bahawa kadarnya sudah pun jatuh menjadi hanya 1.9 sahaja iaitu di bawah tahap minima. Jelaslah bahawa kos sara hidup di Malaysia kini semakin menekan akibat daripada sistem kewangan negara yang membuatkan isi rumah, organisasi dan juga kerajaan semakin terjerat dalam perangkap hutang.

Sebagai rumusan, keadaan hutang kerajaan Malaysia sekarang adalah sebenarnya membimbangkan walaupun pembekal dana hutang atau sistem perbankan masih yakin untuk memberi hutang kepada kerajaan.

Lagipun keyakinan ini adalah semata-mata berdasarkan kesanggupan rakyat untuk terus bekerja dengan lebih rajin dan gigih lagi, bukan sahaja untuk menyara kehidupan sendiri bahkan juga untuk membayar cukai kepada kerajaan yang akan digunakan untuk menjelaskan hutang-hutang negara sedia ada dan yang akan datang.

Satu lagi rumusan penting ialah, jika keadaan perbelanjaan kerajaan tidak berubah (yakni tidak dapat dikurangkan) dan masalah ketirisan serta pembaziran tidak dapat diatasi, maka kemungkinan besar kadar GST kita juga akan terpaksa dinaikkan kepada tahap yang lebih tinggi dan membebankan.

Akhir sekali, kita juga jangan lupa bahawa daripada kaca mata Islam, sebarang bentuk amalan hutang yang menghasilkan keuntungan kepada pembekal dana hutang adalah bertentangan dengan Syariah.

Bayaran interest atau bunga adalah haram hukumnya. Namun hakikatnya sekarang ini akibat daripada jumlah hutang yang menghampiri RM700 bilion, bermakna kerajaan Malaysia membayar bunga atau interest kepada pemberi hutang sebanyak hampir RM30 bilion setahun.

Di pihak isi rumah pula, jumlah hutang adalah sudah pun melebihi RM1 trilion dan ini bermakna jumlah keuntungan atau interest kepada pihak bank adalah melebihi RM50 bilion setahun.

Oleh itu, cara kerajaan dan rakyat berhutang sekarang bukan sahaja bertentangan dengan ajaran Islam sebenar, bahkan juga menjadi penyumbang utama kepada masalah kenaikan kos sara hidup kerana sistem kewangan yang memberi hutang itu juga pada masa yang sama mencipta wang yang banyak.

Inilah punca utama kepada inflasi dan oleh sebab itulah masalah kos sara hidup ini juga wujud di negara-negara lain yang dikatakan maju dan bebas daripada masalah korupsi dan ketirisan.

Jelaslah bahawa negara kita bukan sahaja memerlukan sebuah kerajaan yang mampu mengurus kewangan negara dengan berhemah dan bebas daripada amalan korupsi, bahkan juga perlu kepada sistem kewangan Islam yang sebenar, yang bebas daripada cengkaman industri hutang.

Prof. Dr. Mohd Nazari IsmailKetua Biro Penyelidikan IKRAMAJK Movement for Monetary Justice (MMJ)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SPM 2020 bermula dalam norma baharu

Pada hari ini, calon-calon menjawab subjek Bahasa Melayu Kertas 1 dan 2, masing-masing bermula pukul 8.00 pagi dan 2.00 petang.

Kumpulan pelajar Tingkatan 5 termasuk pelajar Sijil Vokasional Malaysia (SVM) itu menjadi kumpulan pertama yang menduduki peperiksaan SPM dalam suasana norma baharu dengan mengenakan pelitup muka atau pelindung muka bagi mencegah penularan wabak tersebut.

Penyediaan 3,310 pusat peperiksaan SPM di seluruh negara dilaksanakan mengikut garis panduan dan prosedur operasi standard (SOP) yang ditetapkan Majlis Keselamatan Negara (MKN) serta Kementerian Kesihatan (KKM), termasuklah proses disinfeksi dewan peperiksaan bagi menjamin keselamatan calon sepanjang peperiksaan.

Selain itu, setiap pelajar perlu menyerahkan borang pengisytiharan kesihatan yang lengkap setiap hari sebelum memasuki dewan peperiksaan selain mengambil suhu badan dan memakai pelitup muka sepanjang tempoh menduduki peperiksaan.

Bagi calon yang didapati positif Covid-19 atau calon yang diarahkan menjalani kuarantin kerana merupakan kontak rapat, mereka tidak dibenarkan menduduki peperiksaan pada hari tersebut dan hanya boleh menduduki kertas peperiksaan yang dijadual semula selepas disahkan berada dalam keadaan sihat oleh doktor yang merawat berserta surat pengesahan doktor.

Dalam pada itu, seramai 48,014 pengawas peperiksaan akan memastikan SOP yang ditetapkan dipatuhi sepenuhnya sepanjang tempoh peperiksaan yang dijadualkan berlangsung hingga 25 Mac.

Calon SPM pada hari ini juga adalah kumpulan pelajar yang telah mengikuti sesi kelas SPM tahunan terpanjang iaitu hampir 14 bulan yang memaksa mereka beralih kepada pembelajaran dalam talian menerusi aplikasi seperti Google Meet, Google Classroom dan Skype gara-gara penularan pandemik Covid-19.

Tahun-tahun sebelumnya, peperiksaan SPM, SVM dan Sijil Tinggi Agama Malaysia (STAM) diadakan pada November setiap tahun, namun bagi tahun 2020, peperiksaan tersebut terpaksa ditangguhkan ke bulan Januari 2021 sebelum dianjak sekali lagi kepada Februari 2021 berikutan peningkatan kes positif Covid-19.


Almarhum Dr. Ahmad Atiq: IKRAM Ucap Takziah

Pertubuhan IKRAM Malaysia (IKRAM) melahirkan rasa dukacita atas pemergian aktivis IKRAM Perak yang juga Pengerusi IKRAM Health Perak, Dr. Ahmad Atiq Abd. Hamid, 31, akibat pendarahan otak pada malam tadi.

IKRAM mengucapkan takziah kepada isterinya, Dr. Mai Shahira Meor Hazizi, kaum keluarga serta IKRAM Perak atas kehilangan sebutir permata yang amat bernilai ini.

Mendapat pendidikan menengah di Sekolah Menengah Kebangsaan La Salle, Klang, Almarhum muncul pelajar terbaik peperiksaan SPM 2003 dengan memperoleh keputusan 15A.

Bapa kepada dua cahaya mata, graduan University of Nottingham ini merupakan pegawai perubatan di Klinik Kesihatan Karai, Kuala Kangsar serta aktivis IKRAM dan IKRAM Health yang gigih menggerakkan dakwah dan tarbiah.

Marilah kita bersama-sama berdoa agar Almarhum Dr. Atiq ditempatkan bersama para syuhada dan solihin.

Hj. Nahar Md. NorSetiausaha AgungPertubuhan IKRAM Malaysia


Kreatif: Edar air mineral percuma sebar mesej positif

“Kumpulan ini mula dirancang minggu yang lalu oleh beberapa belia yang ingin menyampaikan khidmat dan mesej yang membaikkan masyarakat. Lalu kami berjaya mengumpulkan kurang 10 orang sukarelawan untuk projek khidmat sulung ini,” ujar aktivis Seremban Prihatin, Kamarul Muluk.

Menurutnya pemberian sebotol air mineral percuma pada asalnya adalah untuk menghilangkan dahaga penumpang komuter yang pulang bekerja, terutamanya ketika musim panas yang masih terasa kini kerana itu program ini digelar Thirst-Out (membuang dahaga).

“Sebanyak 130 botol berjaya diedarkan dalam program ini yang ditampal pelekat mengandungi mesej, agar masyarakat juga mendapat kesedaran lalu berubah dan mengubah.”

Mesej yang diguna pakai ialah memberikan keutamaan tempat duduk di KTM, LRT dan bas kepada yang lebih memerlukan seperti ibu mengandung, warga tua, wanita beranak kecil dan Orang Kelainan Upaya (OKU).

“Bukan mudah untuk kami sampaikan mesej tersebut. Mungkin kerana mereka janggal dengan kemunculan kami.”

Selain itu, Seremban Prihatin turut merancang menganjurkan beberapa siri Thirst-Out dan Charity/Service Works untuk program yang akan datang.

“Perubahan dan kesedaran dalam masyarakat memerlukan kebersamaan kita semua. Justeru dengan terlaksananya program sulung kami semalam, kami berharap kesedaran dapat terus diterapkan.”

YDP IKRAM Daerah Seremban, Tuan Haji Wahiduddin Mohd Aris turut hadir dalam program ini.

Seremban Prihatin adalah inisiatif sekumpulan anak muda yang terdiri daripada aktivis Belia IKRAM Daerah Seremban untuk menyampaikan mesej positif dan melaksanakan kerja-kerja kemasyarakatan.

Sumber: Seremban Prihatin | Belia IKRAM Seremban

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengajaran Kerajaan AS Tersepit Masalah Siling Hutang

Kebelakangan ini isu siling hutang kerajaan Amerika Syarikat (AS) dan kesan sekiranya hutang kerajaan gagal dilunaskan dalam tempoh masa yang dijanjikan atau istilah bahasa Inggerisnya ‘default’ menjadi topik hangat dalam kalangan ahli politik dan penganalisis ekonomi.

Berdasarkan data Jabatan Perbendaharaan Amerika, jumlah hutang kerajaannya kini adalah melebihi USD31 trilion iaitu lebih kurang RM120 trilion iaitu lebih daripada seratus kali ganda hutang kerajaan Malaysia kini yang berjumlah RM1.5 trilion.

Kumulatif hutang dalam jumlah yang amat besar ini terhasil akibat daripada dasar fiskal kerajaan Amerika selama puluhan tahun di mana perbelanjaan kerajaan setiap tahun adalah sentiasa melebihi pendapatannya.

Tambahan dana perbelanjaan yang diperolehi melalui hutang setiap tahun ini juga tidak diselesaikan, sebaliknya ia telah menambah hutang kepada jumlah hutang sedia ada yang masih belum dibayar.

Antara faktor utama yang membenarkan situasi ini berlaku ialah ciri sistem kewangan kini, di mana mata wang bukan lagi berbentuk fizikal seperti emas dan perak.

Sebaliknya ia adalah dalam bentuk catatan-catatan elektronik di dalam komputer semata-mata. Di bawah sistem ini, institusi hutang (bank) akan mencipta wang baru setiap kali ia memberi hutang kepada pelanggan.

Ia juga tidak perlu mempunyai deposit yang cukup untuk memberi hutang kerana hutang yang diberikan itu akan dicatatkan sebagai deposit dalam akaun bank.

Oleh kerana wang sangat mudah diciptakan, maka industri hutang (bank) dapat membekalkan hutang kepada pelbagai pihak dengan mudah, termasuklah kerajaan Amerika walaupun dalam jumlah puluhan trilion dolar.

Dalam usaha untuk mengekalkan popularitinya, kerajaan Amerika akan cenderung untuk berbelanja sebanyak mungkin.

Tambahan pula, langkah penjimatan dan berhemah hanya akan memberikan kesan negatif kepada ekonomi dalam jangka pendek kerana mengakibatkan suasana ekonomi menjadi muram dan pastinya akan membuatkan rakyat marah dengan keadaan tersebut.

Oleh itu, walaupun prinsip apabila satu pihak berhutang ia sepatutnya berusaha menjelaskan kesemua hutangnya dengan seberapa segera diterima umum, namun kesemua pemimpin kerajaan Amerika enggan mengambil langkah tersebut semasa menjawat jawatan presiden kerana tidak mahu hilang populariti.

Penangguhan bayaran hutang amat menguntungkan industri hutang kerana jumlah ‘interest’ atau bunga yang perlu dibayar akan bertambah.

Kini kerajaan Amerika dalam keadaan tersepit. Setiausaha Perbendaharaan Amerika, Janet Yellen telah memberi amaran bahawa tanpa penambahan hutang, kerajaan Amerika tidak akan mampu memenuhi kesemua kewajipan kewangannya sebelum 1 Jun 2023.

Oleh itu, ia terpaksa meminjam lagi dalam jumlah yang besar walaupun jumlah hutang terkumpulnya sudah mencapai tahap maksimum atau dikenali sebagai siling hutang, iaitu sebanyak RM31.4 trilion.

Siling hutang ini telah ditetapkan oleh Kongres Amerika sebelum ini dalam bentuk undang-undang.

Oleh itu, kerajaan Amerika kini menghadapi sekatan undang-undang daripada meminjam dana untuk membiayai perbelanjaannya. Ia hanya boleh meminjam lagi jika kongres mengubah undang-undang dan menaikkan siling hutang ke paras yang lebih tinggi.

Namun sehingga pertengahan Mei 2023, terdapat petunjuk bahawa ahli-ahli kongres Amerika keberatan untuk membenarkan kerajaannya menambahkan hutangnya.

Ahli-ahli kongres terutamanya daripada parti Republikan dijangka akan mengenakan syarat-syarat ketat kepada kerajaan jika siling hutang perlu dinaikkan.

Ramai penganalisis ekonomi berpendapat bahawa jika ahli-ahli kongres berkeras untuk tidak menaikkan siling hutang dan menghalang kerajaan Amerika Syarikat daripada menambah hutang, ekonomi negara berkenaan akan terjejas teruk.

Ini kerana kerajaan Amerika akan kehabisan dana untuk membayar gaji pekerja kerajaan termasuk anggota tentera dan tidak dapat membayar pencen kepada kakitangan kerajaan yang sudah bersara.

Selain itu, agensi-agensi di bawah tanggungjawab kerajaan persekutuan juga akan terpaksa ditutup, manakala syarikat-syarikat dan badan-badan amal yang bergantung kepada dana kerajaan akan kehilangan sumber dana.

Memandangkan perbelanjaan kerajaan Amerika adalah faktor penting yang menyumbang kepada kesihatan ekonomi negaranya, maka pengurangan perbelanjaan oleh kerajaan akan mengakibatkan penguncupan ekonomi negara tersebut.

Selain itu, oleh kerana ekonomi Amerika adalah sangat besar dan berkait dengan pelaburan dan perdagangan di hampir kesemua negara di dunia, maka keputusan tidak membenarkan siling hutang dinaikkan berpotensi mengakibatkan kemelut dalam pasaran dan sistem kewangan global.

Bahkan, kerajaan Amerika akan terpaksa berhenti membayar faedah ke atas hutangnya dan sekali gus boleh mengakibatkan ‘default’.

Para penganalisis ekonomi meramalkan jika ini berlaku, harga saham di pasaran saham Amerika akan jatuh mendadak dan ekonominya akan menguncup lebih empat peratus dan seterusnya mengakibatkan jutaan pekerja kehilangan pekerjaan.

Jika situasi ini berlanjutan dalam jangka panjang, pelabur akan mempunya persepsi bahawa hutang kerajaan Amerika adalah berisiko dan akibatnya kos atau bunga yang dikenakan kepada hutang tersebut akan meningkat.

Akibatnya secara tidak langsung, ia akan meningkatkan kadar bunga bagi seluruh sistem ekonomi Amerika, termasuk kadar bunga bagi pinjaman perumahan dan kenderaan. Ini akan mengakibatkan ramai rakyat Amerika menghadapi tekanan kewangan, terutama sekali yang banyak berhutang.

Berdasarkan hakikat ini dan sepertimana tindakan penyelesaian yang lalu, kongres pastinya akan membenarkan siling hutang dinaikkan walaupun langkah ini akan mengakibatkan hutang kerajaan Amerika semakin bertambah.

Bahkan hutang kerajaan Amerika telah meningkat di bawah setiap pentadbiran presidennya. Dilaporkan siling hutang kerajaan Amerika pada abad ke-20 telah dinaikkan sekurang-kurangnya 90 kali dan ia tidak pernah dikurangkan.

Dari tahun 1962 sehingga 2011 sahaja siling hutang telah dinaikkan sebanyak 74 kali. Dalam tempoh antara 2001 sehingga 2016, siling hutang telah dinaikkan sebanyak 14 kali dengan jumlah peningkatan siling sebanyak USD11.9 bilion.

Kebiasaannya sebelum meluluskan kenaikan siling hutang, ahli kongres akan memaksa kerajaan membatalkan rancangan-rancangan perbelanjaan yang tidak penting dan meningkatkan kutipan cukai.

Langkah tersebut sudah tentu akan memberi kesan negatif kepada rakyat umumnya, terutamanya daripada kalangan rakyat miskin dan berpendapatan rendah.

Pengajaran utama yang dapat diambil daripada masalah yang dihadapi oleh kerajaan AS adalah mana-mana kerajaan yang memilih untuk meminjam dana bagi perbelanjaan tahunannya dan tidak berusaha untuk menjelaskan kesemua hutang sedia ada akan menghadapi keadaan di mana hutang akan menjadi sukar untuk diuruskan.

Pihak yang paling beruntung dalam keadaan yang menjerut ini adalah pemilik institusi hutang kerana memperolehi keuntungan yang besar dalam bentuk faedah atau ‘interest’.

Manakala pihak yang paling sengsara adalah rakyat umum terutamanya daripada kalangan berpendapatan rendah yang akan terkesan teruk akibat masalah inflasi, peningkatan kos sara hidup, gaji yang statik dan pemotongan bantuan kerajaan seperti subsidi dan biasiswa.

Maka benarlah ayat al-Quran, Surah Al Baqarah, ayat 276: “Allah susutkan (kebaikan harta yang dijalankan dengan mengambil) riba dan Ia pula mengembangkan (berkat harta yang dikeluarkan) sedekah-sedekah dan zakatnya.”

Prof Dr Mohd Nazari Ismail
Fakulti Perniagaan dan Ekonomi, Universiti Malaya
Panel Pakar, Kluster Kemakmuran Ekonomi IKRAM

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cuti paterniti, lanjutan cuti bersalin dialu-alukan walaupun terlambat

Pertubuhan IKRAM Malaysia (IKRAM) mengalu-alukan kelulusan Rang Undang-undang Kerja (Pindaan) 2021 di Dewan Rakyat baru-baru ini yang membenarkan cuti paterniti selama tujuh hari kepada para pekerja sektor swasta.

Perubahan ini adalah terlambat berbanding di sektor awam, namun masih boleh memberi manfaat kepada pembangunan keluarga yang utuh.

Pindaan tersebut juga memanjangkan cuti materniti atau cuti bersalin sektor awam dan sektor swasta masing-masing dari 60 hari dan 90 hari kepada 98 hari.

Cuti paterniti sebagai tambahan dalam syarat pekerjaan yang dijamin undang-undang penting bagi suami membantu dan memberi sokongan kepada isteri yang baru bersalin menguruskan perubahan yang berlaku dalam keluarga dengan kehadiran ahli baharu.

IKRAM menyokong perlanjutan tempoh cuti bersalin kepada 98 hari kerana ia memberi peluang kepada ibu untuk mengasuh bayi pada hari-hari kritikal selepas kelahiran.

Ia juga memberi masa yang cukup untuk ibu fokus kepada keadaan kesihatan bayi, diri sendiri dan penyusuan yang produktif dengan penuh kasih sayang.

Ini juga dapat mengurangkan beban perasaan seseorang ibu yang terpaksa berpisah dengan bayi untuk pulang bekerja semula selepas bersalin.

Kelulusan pindaan Rang Undang-undang Kerja (Pindaan) 2021 oleh Dewan Rakyat ini juga adalah satu pengiktirafan kerajaan kepada peranan utama kaum lelaki dalam pembangunan keluarga dan rumahtangga.

IKRAM yakin kelulusan ini juga dapat membantu meningkatkan kesejahteraan keluarga kerana mereka yang terlibat berpeluang berada di sisi pasangan dan bayi masing-masing.

Ini dapat menjalinkan tanggungjawab bersama ibu bapa dalam pertumbuhan dan pendidikan anak-anak mereka. Seterusnya, sikap saling bantu membantu ini diharapkan dapat mengekalkan wanita dalam sektor pekerjaan.

IKRAM beriltizam untuk sentiasa mencari solusi yang boleh dimanfaatkan oleh semua pihak bagi meningkatkan kesejahteraan keluarga di negara ini, selari dengan ciri ke-6 dalam 12 ciri Negara Rahmah yang IKRAM perjuangkan.

Semoga perkembangan ini akan membuka laluan bagi lebih banyak peruntukan undang-undang yang sejahtera buat pekerja dan keluarga di Malaysia.

Prof. Dato’ Dr Hassan Basri bin Awang Mat Dahan
Pemangku Presiden
Pertubuhan IKRAM Malaysia


Varian IHU lebih bahaya daripada Omicron?

Varian IHU berasal dari Cameroon, dikesan di Perancis dan laporan awal menunjukkan bahawa ia lebih berbahaya daripada Omicron.

Laman web CNBC melaporkan bahawa varian IHU atau strain B.1.640.2 telah wujud sebelum varian Omicron, namun ia hanya menjangkiti 12 kes di Perancis yang dikenal pasti setakat ini, berbanding 100,000 kes jangkitan Omicron di Amerika Syarikat dan United Kingdom.

Bagaimanapun memetik kata saintis Perancis, varian baharu yang namanya diambil daripada huruf awal universiti mereka di mana ia itu ditemui, boleh menjadi lebih mudah merebak dan lebih mampu menentang vaksin, menurut apa diketahui mengenainya setakat ini.

Para saintis Perancis di Institut Epidemiologi IHU Mediterranean berkata bahawa varian baharu virus SARS-CoV-2 mempunyai 46 mutasi, 14 daripadanya terdapat pada protein sebaran virus itu.

Kira-kira 12 kes jangkitan varian IHU dilaporkan setakat ini di Marseille, Perancis, walau bagaimanapun, jangkitan yang sama masih belum diketahui atau dikesan di negara-negara lain.

Namun, sampel mutasi baru ini belum diambil untuk pemeriksaan oleh Pertubuhan Kesihatan Sedunia (WHO). Varian itu dipercayai berasal dari Cameroon atau Perancis, kerana orang pertama yang dikesan datang ke Perancis dari Cameroon.

Varian atau strain B.1.640.2 virus SARS-CoV-2 ialah jenis virus yang berbeza kerana ia mempunyai lebih banyak perubahan dalam gennya berbanding versi asal virus itu, yang pertama kali muncul pada 2019.

Para penyelidik menjelaskan bahawa dua mutasi dalam protein spike varian IHU, yang merupakan sebahagian daripada virus yang mengikat dan membenarkan menjangkiti sel manusia, adalah N501Y dan E484K.

Mutasi N150Y muncul buat kali pertama dalam varian alfa atau B.1.1.7 yang mana ia terbukti menyebabkan peningkatan kebolehjangkitan virus dan penyebaran jangkitan antara manusia.

Manakala E484K ialah mutasi yang membolehkan virus melarikan diri daripada tindak balas antibodi sistem imun manusia, yang bermaksud bahawa jenis virus dengan mutasi ini mampu menjangkiti individu dengan lebih mudah berbanding varian lain, walaupun mereka telah divaksin.

Mutasi ini terdapat dalam strain Alpha B.1.1.7, Beta B.1.351 dan Gamma P.1. Justeru, para saintis percaya bahawa kehadiran mutasi ini menunjukkan varian IHU berkemungkinan lebih mudah dihantar dan lebih tahan terhadap vaksin daripada varian Omicron.

Sebelumnya, varian Omicron dilaporkan mempunyai lebih banyak mutasi daripada varian lain, yang bermaksud ia boleh melarikan diri daripada antibodi daripada vaksinasi atau jangkitan sebelumnya.

Penyelidik Australia mengatakan bahawa tubuh manusia mempunyai barisan pertahanan kedua terhadap varian Omicron, jika antibodi gagal untuk melawannya.

Kajian yang dijalankan oleh penyelidik dari Universiti Melbourne dan Hong Kong untuk Sains dan Teknologi, menunjukkan bahawa barisan pertahanan kedua ialah sel T, sejenis sel darah putih yang berasal daripada sumsum, komponen penting sistem imun.

Varian Omicron mengandungi lebih banyak mutasi daripada varian lain, yang mana ia boleh menjauhkan diri daripada antibodi daripada vaksinasi atau jangkitan sebelumnya. Walau bagaimanapun, sel T dalam kes ini mampu dan berkesan dalam memerangi mutasi ini, menurut kajian itu.

Pasukan itu juga telah mengkaji serpihan protein Coronavirus daripada pesakit yang divaksin atau dijangkiti. Mereka mendapati bahawa separuh daripada protein virus yang mengandungi mutasi Omicron kelihatan pada sel T.

“Ini mengurangkan peluang Omicron menjauhkan diri dari pertahanan sel T,” kata seorang penyelidik di Universiti Sains dan Teknologi Hong Kong, Ahmed Abdelkader, yang turut bersama mengarang kajian itu.

Bagaimanapun menurutnya, tindak balas sel T sahaja tidak menghalang jangkitan atau penularan. Walau bagaimanapun, mereka menawarkan harapan perlindungan daripada penyakit tersebut.

Dalam pada itu, Profesor di Universiti Melbourne, Matthew McKay, yang turut terlibat dalam kajian itu berkata, penemuan mereka adalah sesuatu berita yang positif bagi masyarakat dunia.

“Walaupun Omicron atau beberapa varian lain boleh mengurangkan antibodi, tindak balas sel T yang kuat masih boleh dijangka untuk melindungi badan serta membantu mencegah gejala yang teruk,” tambahnya.

Berdasarkan data tersebut, beliau menjangkakan bahawa tindak balas sel T yang dijana oleh vaksin dan penggalak, akan terus membantu melindungi daripada Omicron, seperti yang dalam pemboleh ubah lain.

“Kami percaya ini memberikan beberapa khabar positif dalam perjuangan global menentang Omicron.”

Dalam pada itu, Israel mengumumkan kemunculan kes pertama yang dipanggil Florona, iaitu jangkitan berganda dengan virus corona dan influenza.

Seorang pakar epidemiologi WHO di Wilayah Mediterranean Timur, Dr Amjad Al-Khouli melaporkan bahawa terdapat pesakit yang telah disahkan menghidap dua jenis virus pada masa yang sama, iaitu virus influenza dan Covid-19.

Al-Khouli menyatakan bahawa ini adalah kali pertama jangkitan berganda ini terbukti secara konklusif, walaupun terdapat beberapa laporan sebelum ini mengesahkan kemungkinan jangkitan berganda antara Covid-19 dan virus influenza adalah lain.

“Setakat ini, jangkitan berganda belum disahkan oleh WHO, tetapi apa yang kita tahu setakat ini ialah jangkitan berganda berlaku secara tidak sengaja,” kata Al-Khouli.

Menurutnya, langkah berjaga-jaga untuk mencegah jangkitan dengan kedua-dua virus ini adalah perlu termasuk penggunaan pelitup muka, mengekalkan jarak fizikal serta mengelakkan tempat yang sesak dan pengudaraan kurang baik yang meningkatkan peluang jangkitan antara seseorang.

“Vaksin kekal sebagai inisiatif paling berkesan untuk mencegah atau mengurangkan risiko jangkitan virus ini iaitu penggunaan vaksin Covid-19 dan influenza, terutamanya untuk kumpulan yang paling terdedah kepada jangkitan atau komplikasi,” jelasnya.

Berikutan itu, Al-Khouli menegaskan bahawa setiap penyakit mempunyai protokol rawatannya yang tersendiri. Pemilihan protokol yang sesuai terutamanya bergantung pada gejala klinikal dan keterukan yang dihadapi.

Covid-19 telah membunuh lebih lima juta orang di seluruh dunia sejak WHO melaporkan wabak itu pada akhir tahun 2019 di China.

Amerika Syarikat adalah negara yang paling terjejas hingga mencatatkan kematian iaitu seramai 826,064 orang diikuti oleh Brazil, India dan Rusia.

Namun, WHO menganggarkan bahawa hasil sebenar mungkin dua hingga tiga kali lebih tinggi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lailatulqadar: Mitos dan khurafat

Dalam hadis sahih, ada menerangkan bahawa tanda-tanda lailatulqadar adalah malamnya terasa nyaman, tidak panas dan tidak sejuk serta bulan sabit yang terbit pada malam tersebut seperti potongan bekas simpanan air. Pada paginya pula, matahari terbit dengan sinaran yang tidak menyilau dan tidak terik.

Tetapi, tanda-tanda ini datang beserta tanda-tanda versi lain yang cukup menghairankan. Tanda-tanda ini tidak banyak bezanya dalam cerita kartun. Tanda-tanda itu seperti air menjadi beku, air laut menjadi tawar, pokok-pokok bersujud, anjing tidak menyalak dan macam-macam lagi.

Tanda-tanda lailatulqadar versi kartun ini dikembangkan lagi oleh para ustaz dan penceramah-penceramah yang menyebarkannya dalam ceramah dan tazkirah Ramadan dengan disulami ayat-ayat al-Quran dan hadis. Maka, mentaliti umat Islam Malaysia yang menyatakan bahawa ustaz tidak pernah salah menerima bulat-bulat perkara ini.

Tidak cukup setakat itu, budaya malam tujuh likur Ramadan menambahkan lagi kekusutan dan kecelaruan beragama umat Islam di Malaysia.

Dikatakan pelita atau panjut yang dipasang menjelang akhir Ramadan adalah sebagai keberkatan lailatulqadar. Mereka mempercayai malaikat yang turun ke bumi tidak nampak jalan disebabkan gelap, maka umat Islam membantu dengan memasang lampu bagi menerangi jalan atau sekeliling rumah.

Seiring arus kemodenan, lampu pelita atau panjut ditukar dengan lampu LED yang berkelip-kelip dan berwarna-warni. Riwayat yang lain pula, mempercayai malaikat akan mencari rumah mana yang paling terang untuk dilawati dan diberkati.

Perkara ini tidak banyak bezanya dengan apa yang dilakukan oleh orang yang beragama Kristian. Pada malam Krismas, orang Kristian menerangi rumah dan pokok-pokok Krismas dengan lampu-lampu bagi menyambut ketibaan Santa Claus yang datang membawa hadiah dan memberkati rumah mereka.

Justeru, mitos dan khurafat yang tersebar dalam kalangan umat Islam tentang lailatulqadar ini menjadikan umat Islam yang lemah ilmu agama dan imannya, menganggap seakan-akan lailatulqadar hanya sebuah kisah dongengan menjelang hari raya.

Ini yang menjadikan punca mengapa ramai umat Islam tidak bersungguh-sungguh menghidupkan malam terakhir Ramadan disebabkan menganggap ia tidak lebih hanya sekadar dongengan yang menceriakan suasana hari raya.

Lain pula halnya bagi umat Islam yang mempercayai tanda-tanda ini.

Mereka lebih suka untuk menanti tanda-tanda khurafat daripada melakukan ibadah bersungguh-sungguh seperti menunggu di tepi tasik untuk melihat sekiranya air tasik berubah menjadi beku atau memerhatikan pokok-pokok di halaman rumah yang ‘mungkin’ bersujud pada malam lailatulqadar.

Inilah antara cerita-cerita yang diturunkan dari generasi ke generasi. Masyarakat dimomokkan dengan perkara-perkara tahyul walaupun sedang menjalani ibadah puasa.

Ibadah Ramadan tercemar dengan masyarakat yang masih belum murni akidahnya lantaran tidak mendalami ilmu dan membersihkan akidah sebelum melangkah ke bulan Ramadan.

Akibatnya, umat Islam lebih disibukkan dengan mencari dan menunggu tanda-tanda ganjil daripada menyibukkan diri beribadah pada malam hari.

Sekiranya tahun ini Allah SWT telah menentukan lailatulqadar tiada, adakah kita akan terus tekun dan istiqamah beribadah? Adakah penghujung Ramadan kita akan tetap terisi dengan amal-amal ibadah walaupun lailatulqadar tiada?

Maka, kita berbalik semula kepada perkara paling asas seseorang Muslim apabila melakukan amal ibadah: Segalanya kita lakukan hanya kerana Allah!

Walaupun lailatulqadar tiada, kita tetap dengan ibadah kita tanpa kurang sedikit pun. Kerana kita tahu, kita beribadah untuk Allah, untuk mendapat reda-Nya. Kita meyakini Allah SWT itu wujud!

Maka, marilah kita mengambil peluang dengan masa yang berbaki ini untuk terus menggandakan amal ibadah kepada Allah SWT.

Penghujung Ramadan merupakan peluang terakhir kita melakukan pecutan melakukan ibadah dengan tekun. Pada waktu ini, kita sudah memasuki gear terakhir untuk lebih laju dan memperbanyakkan ibadah sebelum mengucapkan selamat tinggal kepada bulan Ramadan.

Semakin sampai ke penghujung Ramadan, ganjaran dan fadilatnya semakin besar. Tetapi jangan dilupa, godaan dan cabarannya juga semakin kuat menarik kita untuk tersungkur di penghujung Ramadan.

Hanya kepada Allah sahajalah kita menyembah dan hanya kepada Dia jugalah kita memohon pertolongan!

Khyrul Hycal HadiAktivis IKRAM Muda Sabah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemuda Muslim Jadi Datuk Bandar Westminster

Semasa upacara pengebumian Ratu Elizabeth II, pasti ada yang tertanya-tanya siapakah VVIP Arab memakai rantai kebesaran berwarna emas dan diiringi seorang wanita bertudung?

Beliau mendapat layanan VVIP menaiki kereta dengan nombor plat WE1 tatkala ramai pembesar – termasuk Seri Paduka Baginda Yang Di-Pertuan Agong – terpaksa menaiki bas kerana jumlah VIP yang terlalu ramai.

Beliau juga tiba hanya selepas pembesar dan pemimpin dunia lain tiba di acara pengebumian, ini termasuklah Presiden Amerika Syarikat, Joe Biden!

Hanya Perdana Menteri dan mantan Perdana Menteri, serta Kerabat Diraja Britain sahaja menduduki tempat lebih utama serta tiba ke upacara hanya selepas beliau mengambil tempat.

Beliau merupakan Datuk Bandar Westminster, Hamza Taouzzale. Datuknya berasal dari Maghribi dan uniknya, beliau baru berusia 23 tahun!

Secara teknikal, kerabat diraja Britain serta Perdana Menteri Britain – kesemuanya merupakan penduduk yang menetap di bawah pentadbiran majlis perbandaran beliau.

Majlis Perbandaran Westminster merupakan salah satu daripada 33 majlis perbandaran di bawah pihak berkuasa Greater London yang secara keseluruhannya dipimpin oleh Datuk Bandar London, Sadiq Khan.

Uniknya Majlis Perbandaran Westminster adalah kerana bangunan-bangunan utama kerajaan British terletak dalam sempadannya.

Antaranya ialah Buckingham Palace, Westminster Abbey, Parliament British, Hyde Park, Trafalgar Square, Stesen Keretapi Paddington dan juga 10 Downing Street, kediaman rasmi Perdana Menteri Britain.

Bagi rakyat Malaysia pula, tentunya tidak asing lagi bagi kawasan Westminster ini kerana di sinilah terletaknya Pejabat Pesuruhjaya Tinggi Malaysia di Belgrave Square serta Pejabat Education Malaysia di Bayswater.

Pendek kata, Westminster merupakan pusat utama pelancongan di London – anda tidak pernah sampai ke London jika anda tidak sampai di City of Westminster.

Hamza Taouzzale merupakan Datuk Bandar termuda dalam sejarah Westminster apabila dilantik ketika berusia 22 tahun. Beliau juga merupakan Muslim pertama, serta yang pertama daripada kalangan BAME (Black, Asian and Minority Ethnic).

Selaku Datuk Bandar di mana Westminster Abbey terletak, beliau merupakan VVIP bagi upacara pengebumian Ratu Elizabeth II. Beliau hadir bersama ibunya, Soud.

Soud kelihatan lebih tenang serta sempat membetulkan penampilan Hamzah sebelum mereka melangkah masuk ke dalam Westminster Abbey. Soud juga menasihati anaknya agar berjalan perlahan-lahan sepertimana yang biasa dilakukan oleh seorang VVIP.

Sejarah kehidupan beliau bermula dengan sangat sederhana. Beliau menetap di rumah awam yang disewakan oleh majlis perbandaran bagi golongan B40.

Datuknya, Mokhtar dan neneknya Fatima berhijrah dari Maghribi ke UK pada tahun 1970an. Datuknya bekerja sebagai tukang masak sebelum ditawarkan bekerja sebagai pembantu di Buckingham Palace.

Datuknya pernah membawa beliau menyelinap ke Buckingham Palace bagi mengambil kunci yang tertinggal di ruang pekerja. Kini, beliau masuk ke Buckingham Palace sebagai VIP.

Apabila beliau dijemput menghadiri majlis sambutan Jubli Platinum 70 tahun pemerintahan Ratu Elizabeth II, beliau telah disambut oleh Putera Charles secara peribadi di pintu masuk Buckingham Palace.

Tempat duduk beliau juga telah ditempatkan di belakang Putera William dan Putera George. Ketiga-tiga mereka merupakan putera mahkota bagi kerajaan British.

Perjalanan hebat karier Hamza bermula kira-kira enam tahun lalu apabila beliau menjadi Ahli Parlimen Belia pada usia 17 tahun.

Setahun kemudian pada 2018, beliau menyertai Parti Buruh dan bertanding di kerusi Ahli Majlis Queens Park dalam Pilihan Raya Kerajaan Tempatan. Beliau telah menang dan menjadi Ahli Majlis termuda pada usia 18 tahun.

Dalam pilihan raya yang sama pada Mei 2022 yang lalu, parti beliau telah memenangi kerusi majoriti menumpaskan Parti Konservatif, seterusnya beliau telah dicalonkan sebagai Datuk Bandar.

Jawatan Datuk Bandar – yang memakai rantai kebesaran berwarna emas – digilirkan setiap tahun. Dalam tempoh singkat cuma setahun ini, beliau berazam untuk mengatasi stereotaip berkaitan anak muda British yang tidak berkulit putih.

Beliau juga mahu penduduk sekitar lebih memahami tugasan serta fungsi Datuk Bandar borough (daerah/kawasan) seperti beliau yang agak berbeza berbanding Datuk Bandar London.

Antara pengalaman lucu, beliau telah ditahan beberapa kali oleh pihak polis kerana melakukan kunjungan ke tempat awam sambil memakai rantai emas gergasi tersebut. Beliau disangkakan sedang menyamar sebagai Datuk Bandar.

Pengalaman beliau sebagai Datuk Bandar dalam empat bulan kebelakangan ini pastinya dicemburui ramai. Laluan kerjaya beliau dalam politik juga tampak jelas.

Jika segala-galanya berjalan lancar, beliau pastinya berpotensi menjadi Datuk Bandar London seperti Sadiq Khan, dan mungkin berupaya menjadi seorang Menteri – atau Perdana Menteri – pada masa hadapan.

Ini tidak mustahil, kerana sejak berumur 23 tahun lagi beliau telah dilatih menjadi VVIP.

Muhammad Nazril Laharadi
Naib Ketua IKRAM Luar Negara (IMAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…